

Tystysgrif Uwchraddedig Addysgu mewn Addysg Uwch

TUAAU

Llawlyfr Myfyrwyr 2026

****

Yr Uned Datblygu Dysgu ac Addysgu

Diweddarwyd 1/4/2025

Tabl Cynnwys

[Gwybodaeth a golwg gyffredinol 3](#_Toc189137554)

[Tîm y cwrs TUAAU a manylion cyswllt 5](#_Toc189137555)

[Gofynion mynediad 5](#_Toc189137556)

[Cymraeg a Saesneg 6](#_Toc189137557)

[Dechrau arni 6](#_Toc189137558)

[Mentoriaid 6](#_Toc189137559)

[Datblygiad Proffesiynol Parhaus (DPP) 7](#_Toc189137560)

[Rhestr ddarllen ac adnoddau 8](#_Toc189137561)

[Modiwl 1 PDM0430 Proffesiynoli eich Addysgu mewn Addysg Uwch 9](#_Toc189137562)

[Cynnwys 9](#_Toc189137563)

[Canlyniadau dysgu 10](#_Toc189137564)

[Arolwg o'r asesu 10](#_Toc189137565)

[Darn Clytwaith 1 – Gwerthoedd Proffesiynol GP1-2, GP5 11](#_Toc189137566)

[Darn Clytwaith 2 – Cymuned ymarfer GP1-2, MG1-5 12](#_Toc189137567)

[Darn Clytwaith 3 – Arsylwi ar addysgu GP3, GG1-2, MG1-3, MG5 13](#_Toc189137568)

[Darn Clytwaith 4 – Egwyddorion Addysgegol o DPP a Darlleniadau GP3, GG1-3, MG5 15](#_Toc189137569)

[Darn Clytwaith 5 – Naratif myfyrgar GP3, GG1, MG5 16](#_Toc189137570)

[Modiwl 2 PDM0530 Ymchwil Weithredol ac Arfer Fyfyrgar mewn Addysg Uwch 18](#_Toc189137571)

[Cynnwys 18](#_Toc189137572)

[Canlyniadau dysgu 19](#_Toc189137573)

[Arolwg o'r asesu 19](#_Toc189137574)

[Prosiect ymchwil weithredol GP3, GG3, MG1-4 21](#_Toc189137575)

[Datganiad Gwerthoedd Proffesiynol GP1-2, GP4-5 24](#_Toc189137576)

[Datblygu Ymarfer Addysgu GG1-2, GG4, MG1-2 25](#_Toc189137577)

[Athroniaeth Addysgu a DPP GP3-4, GG3, GG5, MG5 26](#_Toc189137578)

[Polisïau a gweithdrefnau 28](#_Toc189137579)

[Cofrestru a’ch cyfrif myfyriwr 28](#_Toc189137580)

[Preifatrwydd a pholisi cadw data 28](#_Toc189137581)

[Cyflwyno'n hwyr, estyniadau i ddyddiadau cau, ac amgylchiadau arbennig 28](#_Toc189137582)

[Cyfeirio ymlaen, methu, ac apelio 29](#_Toc189137583)

[Tynnu'n ôl 29](#_Toc189137584)

[Prosesau asesu, y bwrdd arholi, a dyfarnu Cymrodoriaeth 29](#_Toc189137585)

[Moeseg ymchwil 31](#_Toc189137586)

[Atodiad 1 – Y Fframwaith Safonau Proffesiynol (fersiwn 2023) 32](#_Toc189137587)

[Disgrifydd 1 y Fframwaith (cyflawnir hyn drwy gwblhau Modiwl 1) 32](#_Toc189137588)

[Disgrifydd 2 y Fframwaith (cyflawnir hyn drwy gwblhau’r TUAAU yn llawn) 32](#_Toc189137589)

[Dimensiynau yr FfSP 2023 - Rhestr Wirio 33](#_Toc189137590)

[Atodiad 2 – Contract Dysgu TUAAU 34](#_Toc189137591)

[Atodiad 3 – Ffurflen Asesu Arsylwi ar Addysgu PDM0430 38](#_Toc189137592)

# Gwybodaeth a golwg gyffredinol

Cymhwyster seiliedig ar waith yw'r rhaglen TUAAU, ac mae’n cwmpasu pob agwedd ar ddysgu ac addysgu. Cynlluniwyd y rhaglen i ddatblygu eich hyder a'ch meistrolaeth wrth addysgu ar lefel prifysgol. Mae adfyfyrio beirniadol a’r defnydd o weithiau addysgegol yn elfennau canolog. Fel cymhwyster lefel Meistr Prifysgol Aberystwyth (Lefel 7), mae'r TUAAU yn mynnu bod ymgeiswyr yn:

ailffurfio a defnyddio gwybodaeth, methodolegau a dulliau gweithredu perthnasol i ymdrin â sefyllfaoedd anodd lle ceir sawl ffactor sy’n rhyngweithio. Mae’n cynnwys cymryd cyfrifoldeb dros gynllunio a datblygu camau gweithredu sy’n cychwyn neu sy’n sail i newidiadau neu ddatblygiadau sylweddol, yn ogystal ag arfer annibyniaeth a barn eang. Mae hefyd yn adlewyrchu dealltwriaeth o safbwyntiau damcaniaethol a methodolegol perthnasol a sut maent yn effeithio ar eu maes astudio neu eu maes gwaith. (dyfynnwyd o [Ddisgrifyddion lefel Fframwaith Credydau a Chymwysterau Cymru (FfCChC)](https://llyw.cymru/fframwaith-credydau-chymwysterau-disgrifyddion-lefelau?_ga=2.236007617.1155610313.1668417881-472525373.1663065457&_gl=1*1ewkd0i*_ga*NDcyNTI1MzczLjE2NjMwNjU0NTc.*_ga_L1471V4N02*MTY2ODY4NzIwNi45My4wLjE2Njg2ODcyMDYuMC4wLjA.))

Nod craidd ein rhaglen yw eich cynorthwyo i ddyfnhau eich dealltwriaeth addysgegol a datblygu eich dull o addysgu mewn addysg uwch (AU). Ymhlith yr egwyddorion allweddol sy'n sail i'r cynllun mae twf, ymarfer adfyfyriol, cymuned, ac amrywioldeb. Does dim 'un ffordd gywir o ddysgu', felly rydym yn eich cynorthwyo i ddod â damcaniaethu a dulliau ymarfer addysgegol ynghyd fel y gallwch wneud penderfyniadau gwybodus am yr hyn sydd orau i chi a'ch myfyrwyr. Rydym yn eich annog i sicrhau bod datblygu ac adfyfyrio yn rhan o'ch ymarfer proffesiynol trwy gydol eich gyrfa.

Mae gan bawb sy'n ymuno â'n cynllun eu gwybodaeth a'u profiad blaenorol eu hunain, felly mae gan bawb rywbeth gwerthfawr i'w gyfrannu at ein trafodaethau. Cewch lu o gyfleoedd i ymwneud â’r gymuned gefnogol sy’n rhan o’r cymhwyster ac i greu cysylltiadau ag eraill yn y sector AU sy’n rhannu’r un diddordebau â chi.

Mae’r cyfraniadau sylweddol y mae ein graddedigion yn eu gwneud trwy gyfrwng eu haddysgu eu hunain a'u cyfraniadau at gymuned ehangach y brifysgol a thu hwnt yn profi bod hwn yn gynllun rhagorol.

Mae gwerthoedd a methodoleg y Dystysgrif (TUAAU) yn seiliedig ar Fframwaith Safonau Proffesiynol 2023 (FfSP 2023) – mae testun llawn y fframwaith i’w weld yn yr Atodiad). Mae’r fframwaith yn cynnwys dwy elfen: dimensiynau ymarfer (meysydd gweithgaredd, gwybodaeth graidd, a gwerthoedd proffesiynol) a disgrifyddion. Mae'r canlyniadau dysgu, y cynnwys a ddysgir, yr asesu, a’r meini prawf marcio wedi'u mapio ar sail y fframwaith. Gan ddechrau gyda’r cyfarfod i ddadansoddi anghenion, mae'r holl ddarpariaeth gan gynnwys y cyfnod cynefino, y sesiynau DPP, ac ymgynghoriadau wedi'u seilio ar y fframwaith i'ch helpu i ddatblygu eich gwybodaeth a'ch ymarfer i gwrdd â gofynion y disgrifydd ar lefel o ddyfnder D2 (Cymrawd Advance HE) drwyddi draw:

Mae D2 yn addas i unigolion y mae eu hymarfer â dysgwyr yn dangos dyfnder ac ehangder, sy’n eu galluogi i ddangos tystiolaeth o bob Dimensiwn. Mae effeithiolrwydd ymarfer mewn addysgu a/neu gefnogi dysgu yn cael ei arddangos drwy dystiolaeth o:

* D2.1 defnydd o bob un o’r pum **Gwerth Proffesiynol**
* D2.2 cymhwyso pob un o’r pum math o **Wybodaeth Graidd**
* D2.3 ymarfer effeithiol a chynhwysol ym mhob un o’r pum **Maes Gweithgarwch**

Mae’r cynllun astudio yn rhaglen dwy flynedd o hyd ac iddi ddau fodiwl gwerth 30 credyd yr un sydd wedi cael eu hachredu gan AU Ymlaen. Mae Modiwl 1 yn gosod y sylfaen addysgegol fel y gall y sawl sy’n astudio gynnal prosiectau ymchwil weithredol yn rhan o’u gwaith addysgu eu hunain ym Modiwl 2. Mae’r holl waith cwrs yn cyd-daro â’r Fframwaith Safonau Proffesiynol, felly dyfernir Cymrodoriaeth ar sail cwblhau gwaith cwrs yn llwyddiannus, a’r gwaith hwnnw yn cael ei asesu ar sail y fframwaith, fel y nodir yn y meini prawf marcio. Mae’r meini prawf yn cael eu hamlinellu yn yr adborth digidol gan ddefnyddio’r disgrifiadau yn y llawlyfr hwn. Mae’n werthusiad crynodol o’ch cyrhaeddiad ar sail y Fframwaith Safonau Proffesiynol.

Mae canlyniadau dysgu’r modiwlau wedi cael eu mapio ar sail y Fframwaith Safonau Proffesiynol. Rydym yn asesu eich proses ddysgu yn ogystal â’ch cyflawniad ar y diwedd. Mae’r asesiadau yn mesur i ba raddau yr ydych wedi cyflawni disgrifyddion a dimensiynau ymarfer y Fframwaith, yn unol â’r disgrifiadau yn y meini prawf yn y llawlyfr hwn. Rhaid ichi fodloni’r meini prawf marcio, gan gynnwys yr elfennau cysylltiedig o’r Fframwaith, er mwyn pasio pob asesiad.

Mae pob dimensiwn yn cael ei asesu’n benodol trwy gyfrwng y tasgau asesu, a rhaid ichi ddarparu tystiolaeth er mwyn pasio’r asesiad. Rydym yn defnyddio Turnitin i roi adborth ichi ac i sicrhau eich bod yn bodloni elfennau gofynnol y Fframwaith. Adeg y sesiynau rhagarweiniol, byddwn yn dangos sut y gallwch weld eich adborth a gwirio eich bod wedi bodloni’r meini prawf marcio, gan gynnwys elfennau cysylltiedig y Fframwaith. Mae recordiad o’r sesiwn arddangos hon ar gael yn ein cwrs ar Blackboard yn rhan o’r daith o amgylch Blackboard. Rhaid ichi basio pob asesiad er mwyn pasio’r modiwl, gan mai dyna sut yr ydym yn sicrhau eich bod wedi cyflawni’r canlyniadau dysgu ac elfennau gofynnol y Fframwaith.

Ein nod yw eich cefnogi i ddatblygu eich dulliau ymarfer er mwyn dangos tystiolaeth o ehangder a dyfnder eich ymwneud â’r dimensiynau, yn unol â’r gofyn ar gyfer D2. Mae’r gwaith cwrs wedi’i rannu trwy gydol y flwyddyn, felly mae’r asesiadau yn rhoi sawl cyfle ichi roi tystiolaeth eich bod wedi cyflawni’r dimensiynau ymarfer a’r disgrifyddion. Cewch ddigonedd o gyfleoedd hefyd i gael adborth ffurfiannol a gweithredu ar ei sail, a hynny’n anffurfiol trwy ddeialog gefnogol mewn sesiynau tiwtorial ac yn ffurfiol yn y gwaith sy’n cael ei asesu.

Er mwyn rhoi cydnabyddiaeth ym myd y Cymrodorion i gyflawniad rhannol yr ymgeiswyr hanner ffordd trwy’r cynllun, dyfernir statws Cymrawd Cyswllt D1 (Cymrawd Cyswllt) AU Ymlaen wedi ichi gwblhau Modiwl 1 yn llwyddiannus. Mae angen asesu dimensiynau penodol er mwyn cyflawni meini prawf Disgrifydd 1 ond bydd y dimensiynau hyn yn cael eu hasesu â’r manylder sy’n ofynnol ar gyfer D2, a byddant felly’n cyfrannu at eich Cymrodoriaeth erbyn diwedd y rhaglen. Bydd cwblhau’r Dystysgrif gyfan yn llwyddiannus yn arwain at y Dystysgrif Uwchraddedig yn ogystal â statws Cymrawd D2 (Cymrawd). I gael rhagor o fanylion, darllenwch adran **Prosesau asesu, y bwrdd arholi, a dyfarnu Cymrodoriaeth** y llawlyfr hwn.

Mae'r llawlyfr hwn yn rhoi arweiniad ynglŷn ag asesiadau a threfniadau’r ddau fodiwl:

* **Modiwl 1:** PDM0430 Proffesiynoli eich Addysgu mewn Addysg Uwch (Cymrawd Cyswllt)
* **Modiwl 2:** PDM0530 Ymchwil Weithredol ac Arfer Fyfyrgar mewn Addysg Uwch (Cymrawd)

## Tîm y cwrs TUAAU a manylion cyswllt

Mae’r cynllun astudio yn cael ei redeg gan yr Uned Datblygu Dysgu ac Addysgu ([UDDA](https://www.aber.ac.uk/cy/lteu/)), sy’n rhan o’r Gwasanaethau Gwybodaeth ym Mhrifysgol Aberystwyth.

|  |  |
| --- | --- |
| Dr Mary Jacob SFHEA, sy'n cydgysylltu'r cynllun TUAAU ac yn dysgu ar y ddau fodiwl | +44 (1970) 622473  [**tuaau@aber.ac.uk**](mailto:thestaff@aber.ac.uk) neu [**mhj@aber.ac.uk**](mailto:mhj@aber.ac.uk) |
| Annette Edwards SFHEA,  tiwtor cyfrwng Cymraeg, sy’n marcio’r gwaith cwrs Cymraeg ei iaith | [**aee@aber.ac.uk**](mailto:aee@aber.ac.uk) |
| Keziah Garratt-Smithson, sy'n darparu cymorth gweinyddol | +44 (1970) 622117  [**tuaau@aber.ac.uk**](mailto:thestaff@aber.ac.uk) |
| Neil Taylor SFHEA, Darlithydd mewn Cyfrifiadureg, Safonwr Mewnol |  |
| Dr Edd Pitt SFHEA, Uwch Ddarlithydd mewn Addysg Uwch ac Ymarfer Academaidd, Prifysgol Kent, Arholwr Allanol |  |

## Gofynion mynediad

Mae'r rhaglen yn agored i staff amser llawn a rhan-amser ym Mhrifysgol Aberystwyth sy’n addysgu ar unrhyw lefel mewn addysg uwch. Mae’n rhaid i lawer o diwtoriaid a darlithwyr sydd newydd gael eu penodi gwblhau’r cymhwyster hwn yn rhan o’u cyfnod prawf. Mae’r cwrs ar gael hefyd i staff sy’n addysgu ar lefel addysg uwch yn y colegau sy’n bartneriaid inni.

Dylai ymgeiswyr gael o leiaf 40 o oriau cyswllt o ran addysgu dros gyfnod pob modiwl, o fis Ionawr hyd fis Rhagfyr. Byddwn yn ystyried staff sydd mewn sefyllfaoedd eraill fesul achos unigol, ar sail y gwaith addysgu yr ydych yn disgwyl ei wneud yn ystod y modiwl.

Gallwch hepgor Modiwl 1 a mynd yn syth i Fodiwl 2 os gallwch ddangos tystiolaeth o Achredu Dysgu Blaenorol trwy gyfrwng tystysgrif sy’n dangos eich bod wedi cael wedi ennill statws Cymrawd Cyswllt yn ystod y pum mlynedd diwethaf. Mewn achos o’r fath, byddwn yn cloriannu eich gwybodaeth flaenorol ac yn eich cynghori ynghylch sut y gallwch adeiladu ar y sylfaen honno er mwyn ennill statws Cymrawd llawn (Cymrawd) ym Modiwl 2. Gan fod Modiwl 2 yn adeiladu ar sail y damcaniaethau a’r dulliau ymarfer addysgegol a gyflwynir ym Modiwl 1, rydym yn eich annog i ymuno â’r gweithdai addysgegol allweddol yn sesiynau rhagarweiniol Modiwl 1 neu fynychu gweithdai cyfatebol sy’n cael eu cynnig trwy gydol y flwyddyn ar gyfer y staff addysgu yn gyffredinol.

I wneud cais am y rhaglen, cysylltwch yn gyntaf â thîm y cwrs ([**tuaau@aber.ac.uk**](mailto:pgcthe@aber.ac.uk)), ac yna dilyn y cyfarwyddiadau sydd ar [**wefan TUAAU**](https://www.aber.ac.uk/cy/lteu/pgcthe/) ar gyfer gwneud cais.

## Cymraeg a Saesneg

Rhaid i Brifysgol Aberystwyth gydymffurfio â [**Safonau’r Iaith Gymraeg**](https://www.aber.ac.uk/cy/cgg/bilingual-policy/). Caiff y cwrs TUAAU ei ddarparu’n bennaf trwy gyfrwng y Saesneg, ac mae cefnogaeth ar gael trwy gyfrwng y Gymraeg o wneud cais amdani. Mae’r prif ddogfennau, er enghraifft y llawlyfr hwn i fyfyrwyr, yn cael eu darparu’n ddwyieithog. Anogir unrhyw un sy’n astudio ar gyfer y cymhwyster ac sy’n siarad Cymraeg i ddefnyddio’r deunyddiau Cymraeg sydd ar gael trwy'r [Coleg Cymraeg Cenedlaethol](https://www.colegcymraeg.ac.uk/cy/).

Gwneir pob ymdrech i sicrhau y gellir cynnal gweithgareddau grŵp y sesiynau rhagarweiniol yn Gymraeg neu Saesneg, neu'n ddwyieithog. Gofynnwn i bawb sy’n cymryd rhan nodi eich dewis iaith cyn dechrau’r modiwl.

Asesir y gwaith yn yr iaith y cafodd ei ysgrifennu. Os yw aelod o staff yn dysgu trwy gyfrwng y Gymraeg, byddwn yn trefnu i asesydd Cymraeg ei iaith wneud yr arsylwi ar yr addysgu. Gellir cwblhau'r dadansoddiad o anghenion trwy gyfrwng y Gymraeg os dymunir. Rhowch wybod i dîm y cwrs ymlaen llaw.

Os hoffech gael mentor Cymraeg, rhowch wybod i dîm y cwrs TUAAU.

## Dechrau arni

Cyn dechrau’r modiwl, bydd tîm y TUAAU yn cynnal cyfarfod gyda chi i ddadansoddi anghenion, er mwyn ichi gytuno ar gontract dysgu pwrpasol gyda’ch gilydd, gan nodi eich amcanion dysgu a pha agweddau yr hoffech eu datblygu. Yn rhan o’r broses hon, rydym yn cynorthwyo i sicrhau eich bod yn cwmpasu’r Fframwaith Safonau Proffesiynol yn ddigonol. Hyn fydd man cychwyn y daith i chi, ac mae'n gysylltiedig â'r sesiynau Datblygu Proffesiynol Parhaus y byddwch yn eu cael yn ystod y cwrs.

Cynhelir rhagarweiniad i bob modiwl ym mis Ionawr, gan gynnwys gweithdai rhyngweithiol pan fydd methodolegau dysgu ac addysgu yn cael eu cyflwyno a'u rhoi ar waith. Mae'r rhagarweiniad yn rhan sylweddol o'r ddarpariaeth a addysgir, ac felly mae’n rhaid i bawb fod yn bresennol. Cyhoeddir dyddiadau’r sesiynau rhagarweiniol ar [we-dudalen y Dystysgrif](https://www.aber.ac.uk/cy/lteu/pgcthe/).

## Mentoriaid

Byddwch yn cael mentor, ym maes eich pwnc, a ddewisir gan eich pennaeth adran. Mae'r mentoriaid yn staff profiadol a fydd yn eich cefnogi trwy gydol y rhaglen. Yn ddelfrydol, byddant yn Gymrawd neu’n Uwch Gymrawd yr Academi Addysg Uwch a byddant wedi cwblhau’r Dystysgrif o fewn y pum mlynedd diwethaf. Mae tîm y cwrs TUAAU yn cynorthwyo mentoriaid trwy ddarparu llawlyfr i’r mentor, mynediad fel Arsylwr Cwrs i’r modiwl perthnasol ar Blackboard, a hyfforddiant â phwyslais arbennig ar y Fframwaith Safonau Proffesiynol. Gwahoddir mentoriaid i ddod i rai o’n sesiynau rhagarweiniol. Rydym yn cynnal sesiynau hyfforddi i sicrhau bod pob mentor yn deall y FfSP a gofynion TUAAU yn llawn. Mae'r mentoriaid yn cael y Llawlyfr Myfyrwyr, Llawlyfr y Mentor, ac yn cael yr hawl i ddefnyddio’r cwrs Blackboard ar gyfer eich modiwl.

Ym modiwl 1, bydd y mentoriaid yn arsylwi arnoch yn addysgu er mwyn eich paratoi ar gyfer yr asesiad arsylwi ar addysgu gan dîm y cwrs. Byddant yn eich cynghori ynglŷn â'ch cynllun DPP a gallant edrych dros aseiniadau cyn ichi eu cyflwyno.

Ym Modiwl 2, bydd y mentoriaid yn eich cynghori ynglŷn â'ch prosiectau ymchwil weithredol a'ch cynllun DPP. Gall hyn gynnwys rhoi cyngor ynglŷn â chwilio am destunau i'w darllen a gwneud yn sicr bod eich prosiect yn un dilys. Rydym yn eich annog i ofyn i’ch mentor arsylwi arnoch yn addysgu.

## Datblygiad Proffesiynol Parhaus (DPP)

Mae pob modiwl 30-credyd yn cynnwys isafswm o 30 o oriau cyswllt. Ar gyfer Modiwl 1, mae hyn yn cynnwys 18 awr o sesiynau rhagarweiniol a 12 awr yn rhagor o sesiynau DPP o’ch dewis chi. Ar gyfer Modiwl 2, mae hyn yn cynnwys 12 awr o sesiynau rhagarweiniol a 18 awr o DPP pellach.

Mae’r UDDA yn cynnig dewis da o sesiynau hyfforddi ac yn argymell i staff gael eu rhyddhau o ddyletswyddau eraill (lle bo hynny'n ymarferol) i gymryd rhan ynddynt. Mae llawer o’r sesiynau a gynigir gan dîm y cwrs TUAAU a staff eraill yr uned yn cael eu cynnal ar-lein er mwyn cynnig mynediad cyfartal i bobl mewn colegau sy’n bartneriaid inni.

Er mwyn bod yn gymwys o ran gofynion y Dystysgrif, rhaid i’r sesiynau DPP gynnwys trafodaeth ar addysgeg addysgu ar lefel addysg uwch. Mae sawl ffordd o gyflawni'r amod ynglŷn â DPP:

* Seminarau TUAAU (sesiynau darllen a thrafod dewisol a gynigir ar-lein bob mis).
* Sesiynau hyfforddi wedi’u trefnu gan yr uned ([**tudalen archebu**](https://training.aber.ac.uk/othl/f?p=168:39:15748114232860)).
* Gweminarau neu bodlediadau allanol ynglŷn â dysgu ac addysgu (gweler yr adran [**Cyfleoedd DPP**](https://trello.com/b/PwO5utD3/learning-and-teaching) ar ein bwrdd Trello Dysgu ac Addysgu, yn ogystal â’r [**Crynodeb Wythnosol o Adnoddau**](https://wordpress.aber.ac.uk/e-learning/cy/category/crynodeb-wythnosol-o-adnoddau/) i gael manylion).
* Cynhadledd Dysgu ac Addysgu PA.
* Gweithdai DPP mewn sefydliadau eraill.
* Mynd i weithdai yn ymwneud â dysgu ac addysgu a gynigir gan Advance AU neu gyrff proffesiynol eraill.
* Cynadleddau allanol mewn pynciau penodol lle trafodir dysgu ac addysgu.
* Digwyddiad dysgu ac addysgu yn yr Adran neu'r Gyfadran.
* Cyrsiau neu weithdai cyfrwng Cymraeg ynglŷn â dysgu ac addysgu a gynigir gan y [**Coleg Cymraeg Cenedlaethol**](http://www.colegcymraeg.ac.uk/cy/), gan staff y Brifysgol, neu gan gyrff proffesiynol. Os ymaelodwch â’r Coleg (gallwch wneud hyn am ddim, dim ond angen cyfeiriad e-bost staff sydd ei angen) cewch hawl i ddefnyddio popeth ar y Porth Adnoddau.
* Cyrsiau MOOC ynglŷn â dysgu ac addysgu.

Mae gwaith yn cysgodi cydweithiwr mewn adran gytras neu brifysgol arall neu arsylwi athrawon profiadol yn cael ei gydnabod fel cyfleoedd dysgu ond nid ydynt yn cyfrif fel DPP.

Gofynnwn i chi gyflwyno adroddiad cynnydd canol blwyddyn (na fydd yn cael ei asesu), fel y gallwn sicrhau eich bod yn cael digon o DPP priodol a'ch bod yn gwneud cynnydd da o ran cyflawni disgrifyddion y Fframwaith Safonau Proffesiynol ar gyfer eich modiwl. Mae hyn hefyd yn ein helpu i sicrhau bod yr hyfforddiant a ddarparwn yn cyd-daro cymaint â phosibl â'ch anghenion yn y cylch nesaf o sesiynau.

## Rhestr ddarllen ac adnoddau

Mae’r testunau craidd a rhagor o adnoddau, wedi’u rhannu fesul maes addysgeg, i’w cael yn ein [**Rhestr Ddarllen Aspire**](https://aber.rl.talis.com/lists/47304D00-5934-CBAF-E726-8B2998A26023.html). Ein rhestr ddarllen ar Aspire yw’r lle cyntaf i droi iddo wrth chwilio am unrhyw destunau.

Mae mwy o adnoddau ar-lein i’w cael ar ein [**bwrdd Trello Dysgu ac Addysgu**](https://trello.com/b/PwO5utD3/learning-and-teaching), wedi'u rhestru yn ôl pwnc, ac mae eitemau newydd yn cael eu hychwanegu yn ystod y flwyddyn. Mae’r [**Crynodeb Wythnosol o Adnoddau**](https://wordpress.aber.ac.uk/e-learning/cy/category/crynodeb-wythnosol-o-adnoddau/) yn cynnwys dolenni at gyhoeddiadau diweddar a pherthnasol ac adnoddau ar-lein. Byddwn yn anfon neges e-bost at bawb sy’n dilyn y cwrs pan fydd Crynodeb newydd yn cael ei gyhoeddi ac rydym yn argymell y dylech danysgrifio i [flog yr UDDA](https://wordpress.aber.ac.uk/e-learning/cy/category/crynodeb-wythnosol-o-adnoddau/) er mwyn cael diweddariadau e-bost ynghylch pob postiad newydd gan y tîm.

# Modiwl 1 PDM0430 Proffesiynoli eich Addysgu mewn Addysg Uwch

Mae PDM0430 yn dod â damcaniaethau ac ymarfer at ei gilydd i'ch helpu i wneud penderfyniadau gwybodus am eich addysgu. Mae'r elfen ymarfer yn cynnwys y pethau yr ydym yn eu gwneud, megis cynllunio dysgu, addysgu, asesu a rhoi cymorth i fyfyrwyr. Dyma’r elfen "**Beth?**’ sydd ynghlwm wrth ddysgu ac addysgu. Mae'r modiwl hwn yn cyflwyno ystod o dechnegau ac awgrymiadau i'ch helpu i ddatblygu eich ymarfer. Mae'r damcaniaethau neu’r egwyddorion addysgegol yn mynd i'r afael â'r sail resymegol y tu ôl i'r arferion hynny. Dyma’r elfen "**Pam?**’ sydd ynghlwm wrth addysgu yn seiliedig ar destunau addysgegol. Fe'i cynlluniwyd i'ch helpu i ddefnyddio dulliau addysgu sy'n seiliedig ar dystiolaeth. Pam mae ysgolheigion yn credu y byddai'r dulliau hyn yn helpu myfyrwyr i ddysgu?

Mae PDM0430 yn ymdrin ag egwyddorion allweddol cynllunio dysgu, gan osod y sylfaen ar gyfer yr ymchwil weithredol a wnewch yn PDM0530.

Mae'r modiwl wedi'i fapio ar sail FfSP 2023. Er bod y cynllun yn cael ei ddysgu ar fanylder D2 drwyddi draw, mae Modiwl 1 yn sicrhau bod y sawl sy’n cymryd rhan yn cyflawni disgrifyddion D1 trwy gyfrwng gwaith cwrs a asesir. Mae’r dulliau ymarfer yn cael eu dilysu trwy asesu arsylwi ar addysgu ac yn cael eu hategu trwy ddarparu tystiolaeth o’r asesiad arall.

Ar ôl cwblhau'r modiwl hwn yn llwyddiannus, bydd staff sy’n dysgu ar un o gynlluniau astudio Prifysgol Aberystwyth, boed hynny ar gampws Aberystwyth neu yn un o’r sefydliadau sy’n bartneriaid inni, yn ennill statws Cymrawd Cyswllt. Yn achos staff mewn sefydliadau partner **nad** ydynt yn dysgu ar gynllun astudio Prifysgol Aberystwyth, byddai angen i’w sefydliad hwy eu hunain neu Advance HE ddyfarnu statws Cymrawd Cyswllt iddynt.

## Cynnwys

* Ymgynghoriad unigol er mwyn cynnal dadansoddiad o anghenion i ddatblygu eich contract dysgu.
* Sesiynau rhagarweiniol (18 awr) ym Mhrifysgol Aberystwyth yn cwmpasu damcaniaethau addysgeg yn seiliedig ar dystiolaeth, cynllunio’r dysgu, ac egwyddorion craidd dysgu ac addysgu. Mae’r pynciau dangosol yn cynnwys: addysgu sy’n cyd-daro (dylunio’r dysgu, canlyniadau dysgu, gweithgareddau dysgu, asesu dilys, adborth ystyrlon), dysgu gweithredol ac ennyn diddordeb y myfyrwyr, gwersi o wyddor gwybyddiaeth ynghylch sut mae myfyrwyr yn dysgu, canfod ac atal llên-ladrad, gwneud yr addysgu’n hygyrch, defnyddio technoleg yn effeithiol.
* 12 awr mewn digwyddiadau Datblygu Proffesiynol Parhaus ychwanegol yn cwmpasu damcaniaethau a dulliau ymarfer addysgegol ar lefel addysg uwch. Gall y rhain fod wedi’u cynnig gan Brifysgol Aberystwyth neu’n allanol.
* Arsylwi ar eich addysgu gan eich mentor (dewisol, ddim yn cael ei asesu) a'r tîm TUAAU (bydd hyn yn cael ei asesu).
* Sesiynau hyfforddi gyda'ch mentor a'r tîm TUAAU.
* Cyfleoedd i gymryd rhan mewn cymuned ymarfer a dysgu gan eich cydweithwyr.

## Canlyniadau dysgu

Mae’r canlyniadau dysgu yn cyd-fynd â FfSP 2023 (gweler yr atodiad). I gael enghreifftiau ac esboniadau estynedig, gweler: Cymrodoriaeth Advance HE (D2) [Guide to the PSF 2023 Dimensions](https://www.advance-he.ac.uk/knowledge-hub/psf-2023-fellowship-applicant-pack) (yn Saesneg yn unig).

Ar ôl cwblhau'r modiwl hwn, dylech allu:

1. Rhoi Gwerthoedd Proffesiynol ar waith yn eich ymarfer addysgu (**GP1-3, GP5**)
2. Rhoi profiad dysgu effeithiol a chynhwysol ar waith sy'n cefnogi pob myfyriwr yn y dysgu. (**GP1-2, MG1-5**)
3. Cynnal gweithgareddau dysgu sy’n cyd-daro fel bod canlyniadau dysgu, gweithgareddau ac asesu yn gweithio gyda'i gilydd yn osgeiddig i helpu myfyrwyr i ddysgu. (**GG1-2, MG1-3**)
4. Defnyddio dirnadaeth o destunau addysgegol a DPP i lywio datblygiad eich ymarfer. (**GP3, GG1-3, MG5**)
5. Myfyrio’n feirniadol ar eich nodau dysgu a'ch rhagdybiaethau blaenorol am addysgu er mwyn datblygu eich ymarfer. (**GP3, GG1, MG5**)

## Arolwg o'r asesu

| **Asesiadau clytwaith** | **FfSP** | **Canlyniadau** | **Gwerth** |
| --- | --- | --- | --- |
| **Darn Clytwaith 1 – Gwerthoedd Proffesiynol**  Darn ysgrifenedig myfyrgar ar sut mae'r Gwerthoedd Proffesiynol yn llywio eich ymarfer. 1000 o eiriau +/- 10%. | **GP1-2, GP5** | 1 | 20% |
| **Darn Clytwaith 2 – Cymuned ymarfer**  Cyfrannu at drafodaeth ar-lein ynglŷn â datblygu eich ymarfer addysgu. 1000 o eiriau +/- 10%. | **GP1-2, MG1-5** | 2 | 20% |
| **Darn Clytwaith 3 – Arsylwi ar addysgu**  Arsylwi ar addysgu gan aelod o dîm y cwrs. Yn cynnwys sail resymegol addysgegol a myfyrdod. 1000 o eiriau +/- 10%. | **GP3, GG1-2, MG1-3,**  **MG5** | 3 | 20% |
| **Darn Clytwaith 4 – Egwyddorion Addysgegol o DPP a Darlleniadau**  Beth ydych chi wedi'i ddysgu o DPP a thestunau addysgegol? Rhestrwch eich DPP i ddangos eich bod yn cwrdd â'r 12 awr gofynnol y tu hwnt i’r cyfnod cynefino. 1000 o eiriau +/- 10%. | **GP3, GG1-3, MG5** | 4 | 20% |
| **Darn Clytwaith 5 – Naratif myfyrgar**  Rhowch y darnau clytwaith ynghlwm wrth ei gilydd, gan fyfyrio ar eich taith ddysgu. 1000 o eiriau +/- 10%. | **GP3, GG1, MG5** | 5 | 20% |

**Er mwyn pasio’r modiwl, rhaid ichi basio pob asesiad gyda marc o 50% o leiaf.** Mae’r polisi hwn ar waith er mwyn dilysu eich ymarfer addysgu fel y gall AU Ymlaen ei achredu.Gweler Blackboard i gael rhagor o fanylion am yr elfennau o’r modiwl a asesir.

**Cyfrif geiriau:** Rhaid cadw at nifer y geiriau a nodir ar gyfer unrhyw waith i'w asesu. Os bydd nifer y geiriau dros 10% yn uwch na'r uchafswm a ganiateir, rhoddir cosb trwy dynnu 5 marc am bob 500 gair sydd dros yr uchafswm. Dylid nodi nifer y geiriau ar gyfer pob aseiniad. Mae'r nifer geiriau'n cynnwys popeth heblaw'r atodiadau a'r rhestr gyfeirnodi. Mae'n bwysig nodi bod testun mewn ffigurau a thablau, yn ogystal â phenawdau, yn cael eu cynnwys yn y cyfrif geiriau. Os ydych yn defnyddio troednodiadau, mae unrhyw sylwadau testunol ynddynt, heblaw am y cydnabyddiaethau, hefyd yn cael eu cynnwys yn y cyfrif geiriau.

**Datganiad DA:** Ar gyfer pob gwaith ysgrifenedig, rhowch ddatganiad yn yr atodiad ynglŷn â’r defnydd o DA:

1. A wnaethoch chi ddefnyddio DA yn yr aseiniad hwn mewn unrhyw ffordd? Os felly, atebwch gwestiynau 2-4.
2. Sut wnaethoch chi ei ddefnyddio?
3. Sut wnaethoch chi sicrhau ei fod yn eich helpu i ddysgu ac nad oedd yn cymryd lle dysgu?
4. Sut wnaethoch chi wirio'r allbwn i sicrhau ei fod yn gywir, yn gyflawn, yn ddiduedd, ac yn addas i'r diben?

**Dull cyfeirnodi:** Defnyddiwch ddull cyfeirnodi [**APA**](https://apastyle.apa.org/) neu Harvard. Cewch ddefnyddio dull arall, cyhyd â'ch bod yn enwi'r dull ac yn rhoi dolen sy'n arwain at ganllaw awdurdodol ar-lein ynglŷn â'r dull hwnnw. Gweler y canllaw [**Ymwybyddiaeth ynglŷn â Chyfeirnodi a Llên-ladrad**](https://libguides.aber.ac.uk/cyfeirnodi) i gael enghreifftiau.

**Adborth wedi'i deilwra (dewisol):** Os hoffech gael adborth ar rywbeth nad yw wedi'i restru yn y Meini Prawf Marcio, dylech gynnwys atodiad (dim mwy na 100 gair) yn dweud am beth yr hoffech gael adborth. Mae hyn yn berthnasol i bob un o’r darnau clytwaith.

## Darn Clytwaith 1 – Gwerthoedd Proffesiynol GP1-2, GP5

Myfyrdod ysgrifenedig ar sut mae'r Gwerthoedd Proffesiynol yn llywio eich ymarfer. 1000 o eiriau +/- 10%. Mae'n werth 20% o'ch marc terfynol.

Yn ystod y cyfnod cynefino byddwn yn cynnal gweithgaredd i'ch helpu i ddechrau ar yr aseiniad hwn. Beth mae Gwerthoedd Proffesiynol y FfSP 2023 yn ei olygu i chi? Sut ydych chi'n eu rhoi ar waith yn eich cyd-destun addysgu eich hun? Trafodwch GP1, GP2, a GP5, gan roi enghraifft bendant ar gyfer pob un, gan ddangos sut rydych chi'n ei roi ar waith yn eich ymarfer:

* **GP1** parchu dysgwyr unigol a grwpiau amrywiol o ddysgwyr
* **GP2** hybu ymgysylltu mewn dysgu a chyfleoedd cyfartal i bawb i gyrraedd eu potensial
* **GP5** cydweithio ag eraill i wella ymarfer

Sylwch fod GP3 yn cael ei asesu mewn aseiniadau eraill, felly nid ydym yn ei asesu yn yr aseiniad hwn.

### Meini Prawf Marcio – Gwerthoedd Proffesiynol

Rydym yn chwilio am dystiolaeth o’r modd yr ydych chi'n defnyddio'r Gwerthoedd Proffesiynol hyn yn eich ymarfer:

1. Parchu dysgwyr unigol a grwpiau amrywiol o ddysgwyr **GP1**
2. Hybu ymgysylltu mewn dysgu a chyfleoedd cyfartal i bawb i gyrraedd eu potensial **GP2**
3. Cydweithio ag eraill i wella ymarfer **GP5**

Byddwn yn asesu eich cyflwyniad yn ôl y bandiau marcio canlynol:

* **Clod 70 ac uwch** – Rydych chi'n dangos dealltwriaeth ddofn o GP1, GP2, a GP5. Rydych chi'n darparu enghreifftiau pendant clir a manwl i ddangos sut rydych chi'n eu rhoi ar waith yn ymarferol. Rydych yn dangos dirnadaeth sylweddol ar lefel broffesiynol, sy'n addas i fod yn esiampl i eraill.
* **Teilyngdod 60-69** – Rydych chi'n dangos dealltwriaeth dda o GP1, GP2, a GP5. Rydych chi'n darparu enghreifftiau pendant ar gyfer pob un o’r gwerthoedd i ddangos sut rydych chi'n eu rhoi ar waith yn ymarferol. O'i adolygu rhywfaint, gellid defnyddio'r cyfraniad hwn i fod yn esiampl i eraill.
* **Pasio 50-59** – Rydych chi'n mynegi dealltwriaeth sylfaenol o GP1, GP2, a GP5 gyda rhai bylchau. Rydych chi'n darparu enghreifftiau cyffredinol neu anghyflawn i ddangos sut rydych chi'n eu rhoi ar waith yn ymarferol. Mae angen addasu pellach sylweddol ar y cyfraniad hwn i'w ddefnyddio'n esiampl i eraill.
* **Methu 49 ac is** –Cyfraniad gwan lle mae rhai o'r elfennau allweddol ar goll neu'n annigonol, dealltwriaeth annigonol yn amlwg, neu gyfraniad sy'n brin o'r isafswm geiriau gofynnol. Byddai angen ailysgrifennu'r cyfraniad hwn yn drwyadl ac ychwanegu elfennau allweddol i fod o ddefnydd yn esiampl i eraill.

## Darn Clytwaith 2 – Cymuned ymarfer GP1-2, MG1-5

Cyfrannu at drafodaeth ar-lein ynglŷn â datblygu eich ymarfer addysgu. 1000 o eiriau +/- 10%. Mae'n werth 20% o'ch marc terfynol.

Mae bwrdd trafod y Gymuned Ymarfer yn cynnig lle i chi fyfyrio ar eich dysgu, gofyn am gyngor a chynnig cyngor i'ch cyfoedion. Yn y gweithgaredd hwn, byddwch yn cysylltu damcaniaethau ac ymarfer. Nid yw nifer geiriau cyfraniadau unigol yn cael eu cyfrif, ond dylai cyfanswm cyfun eich cyfraniadau fod yn 1000 o eiriau +/- 10%.

Mae croeso ichi barhau i wneud cyfraniadau ar ôl y dyddiad a'r amser cau, ond dim ond y cyfraniadau a'r ymatebion a dderbynnir cyn 11:00 ar y dyddiad cau fydd yn cael eu marcio.

### Meini Prawf Marcio – Cymuned ymarfer

Rydym yn chwilio am yr eitemau hyn o leiaf unwaith yn rhywle yn eich cyfraniadau ac atebion. Gallwch ymdrin â nifer o eitemau o fewn un cyfraniad, os dymunir:

1. Gofyn am gyngor ar broblem rydych chi'n ei hwynebu yn ymwneud ag addysgu a chynnig cyngor i eraill.
2. Myfyrio ar eich dysgu, gan rannu dirnadaeth o destunau addysgegol a DPP (cyfeiriwch at tua 3-5 ffynhonnell i gyd). **MG5**
3. Rhoi enghraifft bendant yn dangos sut rydych chi'n rhoi profiad dysgu ar waith sy'n cefnogi pob myfyriwr yn y dysgu. **GP1-2**
4. Rhoi’r sail resymegol y tu ôl i'ch penderfyniadau ar gyfer dylunio, hyrwyddo, cefnogi ac asesu dysgu sy'n gynhwysol ac effeithiol. **MG1-4**

Byddwn yn asesu eich cyflwyniad yn ôl y bandiau marcio canlynol:

* **Clod 70 ac uwch** – Rydych chi'n darparu tystiolaeth gref sy'n dangos sut rydych chi'n rhoi profiad dysgu effeithiol a chynhwysol ar waith sy'n cefnogi pob myfyriwr yn y dysgu. Rydych yn gofyn am gyngor ac yn darparu ymateb trylwyr a defnyddiol i gwestiynau gan eich cyfoedion. Rydych wedi egluro'n glir ddirnadaeth a gawsoch o destunau addysgegol a DPP, gydag enghraifft bendant a chyfeiriadaeth gyflawn. Mae eich cyfraniadau yn addas i fod yn esiampl i eraill.
* **Teilyngdod 60-69** – Rydych chi'n dangos sut rydych chi'n cyflwyno profiad dysgu effeithiol a chynhwysol sy'n cefnogi pob myfyriwr. Rydych chi’n gofyn am gyngor ac yn cynnig cyngor i eraill. Rydych chi wedi egluro yn gyffredinol yr hyn rydych chi wedi'i ddysgu o destunau addysgegol a DPP. Mae'r holl feini prawf marcio yn cael sylw amlwg. O'i adolygu rhywfaint, gellid defnyddio'r cyfraniad hwn i fod yn esiampl i eraill.
* **Pasio 50-59** – Ceir peth dirnadaeth ynglŷn â dysgu ac addysgu, wedi'i fynegi'n glir ar y cyfan ond gwelir rhai diffygion o ran eglurder ac ieithwedd. Rydych chi'n darparu enghreifftiau cyffredinol i ddangos sut rydych chi'n eu defnyddio'n ymarferol. Mae’r holl feini prawf marcio yn cael sylw amlwg neu ymhlyg ond mae angen addasu pellach sylweddol ar rai elfennau er mwyn defnyddio’r cyfraniad yn esiampl i eraill.
* **Methu 49 ac is** – Cyfraniad gwan lle mae rhai o'r elfennau allweddol ar goll neu'n annigonol, dealltwriaeth annigonol o'r pwnc yn amlwg, neu gyfraniad sy'n brin o'r isafswm geiriau gofynnol. Byddai angen ailysgrifennu'r cyfraniadau'n drwyadl ac ychwanegu elfennau allweddol i fod o ddefnydd yn esiampl i eraill.

## Darn Clytwaith 3 – Arsylwi ar addysgu GP3, GG1-2, MG1-3, MG5

Arsylwi ar addysgu gan aelod o dîm y cwrs. Yn cynnwys sail resymegol addysgegol a myfyrdod. 1000 o eiriau +/- 10%. Mae'n werth 20% o'ch marc terfynol.

Mae angen i chi drefnu un sesiwn arsylwi ar addysgu, a asesir gan dîm y cwrs TUAAU. Os ydych mewn sefydliad sy’n bartner i’r Brifysgol ac yr hoffech i’ch mentor arsylwi arnoch, cysylltwch â thîm y cwrs fel y gallwn drafod â’ch mentor er mwyn sicrhau bod yr asesu’n gyson. Os ydych yn cefnogi dysgu mewn ffyrdd eraill ond ddim yn addysgu’n uniongyrchol ar fodiwl, cysylltwch â thîm y cwrs fel y gallwn ganfod y ffordd fwyaf addas ichi gyflawni’r gofyniad hwn.

Mae pedwar cam yn y ddeialog adborth ar gyfer y sesiwn arsylwi ar addysgu:

1. Rydych chi'n llenwi Adran 1 y ffurflen, gan gynnwys **y cyfiawnhad addysgegol** am eich dewisiadau yn y sesiwn, ac yn cael **sgwrs fer cyn yr addysgu** gyda thîm y cwrs. Defnyddiwch tua 3-5 o ffynonellau addysgegol i ategu eich sail resymegol yn yr adran hon.
2. Bydd tîm y cwrs yn arsylwi ar eich addysgu ac yn rhoi adborth ffurfiannol mewn **sgwrs ar ôl yr addysgu** ac yn ysgrifenedig yn Adran 2. Os hoffech newid y cyfiawnhad addysgegol, anfonwch ef at dîm y cwrs o leiaf un diwrnod gwaith cyn y sgwrs ar ôl yr addysgu.
3. Wedi’r sgwrs ar ôl yr addysgu, byddwch chi’n ysgrifennu **myfyrdod wedi’r arsylwi** yn Adran 3.
4. Bydd tîm y cwrs yn rhoi adborth yn Adran 4 a **marc terfynol** ar gyfer yr arsylwi.

Lawrlwythwch y ffurflen arsylwi o Blackboard, llenwi Adran 1, ac e-bostio’r ffurflen at [dîm y cwrs TUAAU](mailto:PGCTHE%20course%20team?subject=Teaching%20Observation) o leiaf un diwrnod gwaith cyn eich sgwrs cyn yr addysgu.

### Meini prawf marcio - Arsylwi ar addysgu

Rydym yn chwilio am dystiolaeth o'r eitemau hyn yn eich gwaith ysgrifenedig ac yn eich sesiwn addysgu byw:

1. Cynnal gweithgareddau dysgu sy’n cyd-daro fel bod canlyniadau dysgu, gweithgareddau ac asesu yn gweithio gyda'i gilydd i helpu myfyrwyr i ddysgu. **MG1-3**
2. Cynnal eich sesiwn mewn modd cynhwysol, gan ddefnyddio dulliau effeithiol o ennyn diddordeb myfyrwyr a'u helpu i ddysgu. **GG1-2, MG2**
3. Cyfeirio at ffynonellau addysgegol priodol (dim mwy na 5 i gyd), gan ddangos yr hyn a ddysgoch a sut y bu i'r syniadau hyn lywio eich dewisiadau ar gyfer y sesiwn hon. **GP3,** **MG1**
4. Myfyrio ar eich proses ddysgu, gan ddangos ymrwymiad i ddyfnhau eich dealltwriaeth o egwyddorion addysgegol a datblygu eich ymarfer addysgu. **MG5**

Byddwn yn asesu eich cyflwyniad yn ôl y bandiau marcio canlynol:

* **Clod 70 ac uwch** – Sesiwn ddysgu ragorol a chynhwysol lle defnyddiwyd lefel uchel o wybodaeth addysgegol i ennyn diddordeb pob myfyriwr yn y dysgu. Mae'n eglur sut y gwnaethoch ddatblygu eich ymarfer a dyfnhau eich dealltwriaeth. Mae eich addysgu yn cyd-daro’n dda. Byddai'r sesiwn yn addas i fod yn esiampl i eraill ei hefelychu.
* **Teilyngdod 60-69** –Sesiwn dda iawn, lle’r enynnwyd diddordeb y rhan fwyaf o'r myfyrwyr yn y dysgu a defnyddiwyd dulliau addysgegol cynhwysol. Gwelir tystiolaeth eich bod wedi dyfnhau eich dealltwriaeth ac wedi datblygu eich ymarfer. Mae eich addysgu yn amlwg yn cyd-daro. Mae angen gwneud mân welliannau i rai meysydd.
* **Pasio 50-59** – Sesiwn dda lle gwelir rhai o'r myfyrwyr yn dangos ymrwymiad i ddysgu effeithiol a lle defnyddiwyd rhai dulliau addysgu cynhwysol. Ceir arwyddion eich bod wedi dyfnhau'ch dealltwriaeth ac wedi datblygu eich ymarfer, ond mae angen i hyn fod yn fwy amlwg. Mae’r cyd-daro ymhlyg yn yr addysgu ond nid yw’n amlwg. Mae angen gwneud tipyn o welliannau i rai meysydd.
* **Methu 49 ac is** – Sesiwn wan lle defnyddiwyd dulliau amhriodol neu aneffeithiol ac ni enynnwyd diddordeb y myfyrwyr yn y dysgu. Mae gan y sesiwn broblemau difrifol ynghylch addysgu cynhwysol. Nid oes unrhyw dystiolaeth eich bod wedi dyfnhau eich dealltwriaeth ac wedi datblygu eich ymarfer. Nid oes unrhyw dystiolaeth o addysgu sy’n cyd-daro.

## Darn Clytwaith 4 – Egwyddorion Addysgegol o DPP a Darlleniadau GP3, GG1-3, MG5

Myfyrdod ysgrifenedig ar yr hyn rydych wedi'i ddysgu o destunau addysgegol a DPP hyd yn hyn. 1000 o eiriau +/- 10%. Mae'n werth 20% o'ch marc terfynol.

Trafodwch un neu ddau o’r darlleniadau ac un neu ddwy sesiwn DPP gan roi manylion pendant am yr hyn a ddysgoch a sut y gallwch roi’r egwyddorion ar waith yn ymarferol. Defnyddiwch ddarlleniadau a sesiynau DPP sy'n ymwneud â dysgu ac addysgu ar lefel prifysgol. Rhaid cynnal y sesiynau DPP tra bod ein modiwl ar y gweill, gan ddechrau o’r cyfnod cynefino.

### Meini prawf marcio – Egwyddorion Addysgegol

Rydym yn chwilio am dystiolaeth o'r eitemau hyn yn eich gwaith ysgrifenedig:

1. Myfyrio ar ddirnadaethau a gafwyd ers dechrau ein modiwl yn deillio o un neu ddwy sesiwn DPP ac un neu ddau ddarlleniad addysgegol. **GP3, MG5**
2. Gwneud dewisiadau gwybodus ynglŷn â dulliau addysgu, yn seiliedig ar ddealltwriaeth o’r modd y mae myfyrwyr yn dysgu. **GG1**
3. Darparu enghreifftiau pendant byr i egluro sut y gweithredir yr egwyddorion addysgegol yn ymarferol. **GG2**
4. Defnyddio ffynonellau addysgegol a gwaith dysgu eich myfyrwyr a’u cloriannu’n feirniadol fel sail i ymarfer effeithiol. **GG3**

Byddwn yn asesu eich cyflwyniad yn ôl y bandiau marcio canlynol:

* **Clod 70 ac uwch** – Myfyrdod ardderchog ar DPP a thestunau addysgegol sy'n dangos cryn dipyn o gloriannu beirniadol. Mynegir dirnadaeth sylweddol ar lefel broffesiynol. Darperir enghreifftiau pendant sydd wedi'u datblygu'n dda. Rydych yn dangos dealltwriaeth gadarn o’r ffordd mae myfyrwyr yn dysgu, gan ddangos sut rydych chi'n defnyddio'r wybodaeth hon i lywio eich dewisiadau. Mae eich cyflwyniad yn addas i fod yn esiampl i eraill.
* **Teilyngdod 60-69** – Myfyrdod da ar DPP ac ar destunau addysgegol sy'n dangos lefel gymedrol o gloriannu beirniadol. Mynegir dirnadaethau clir ac enghreifftiau sylfaenol pendant yn eglur. Rydych yn dangos peth dealltwriaeth o’r ffordd mae myfyrwyr yn dysgu, gan ddangos sut rydych chi'n defnyddio'r wybodaeth hon i lywio eich dewisiadau. Mae angen datblygu rhai mân bwyntiau ymhellach. O'i adolygu rhywfaint, gellid defnyddio hwn i fod yn esiampl i eraill.
* **Pasio 50-59** – Myfyrdod derbyniol ar DPP a thestunau addysgegol. Mae rhai o’r elfennau gofynnol ymhlyg yn hytrach na chael eu datgan yn amlwg. Mae angen addasu sylweddol i'w ddefnyddio'n esiampl i eraill.
* **Methu 49 ac is** – Myfyrdod gwan lle mae rhai o'r elfennau allweddol ar goll neu'n annigonol, dangosir dealltwriaeth annigonol o'r egwyddorion addysgegol, neu mae’r cyfraniad yn brin o'r isafswm geiriau gofynnol. Mae angen ailysgrifennu hwn yn drwyadl ac ychwanegu elfennau allweddol i fod o ddefnydd yn esiampl i eraill.

## Darn Clytwaith 5 – Naratif myfyrgar GP3, GG1, MG5

Rhowch y darnau clytwaith ynghlwm wrth ei gilydd, gan fyfyrio ar eich taith ddysgu. Rhestrwch eich DPP i ddangos eich bod yn cwrdd â'r 12 awr gofynnol y tu hwnt i’r cyfnod cynefino. 1000 o eiriau +/- 10%. Mae'n werth 20% o'ch marc terfynol.

Cyn i chi ddechrau ysgrifennu, darllenwch eich darnau clytwaith blaenorol a myfyrio ar sut mae eich syniadau wedi parhau i ddatblygu ers hynny.

Yn y darn clytwaith olaf hwn, cysylltwch eich myfyrdodau i adrodd hanes eich taith ddysgu:

* Nodwch eich **man cychwyn,** eich rhagdybiaethau a’ch gwybodaeth flaenorol. Pan ddechreuoch chi'r TUAAU, beth oeddech chi eisiau ei ddysgu? Pam?
* Adroddwch yn fyr am **ddau drobwynt** yn ystod y modiwl pan wnaethoch chi ddyfnhau eich dealltwriaeth a datblygu eich ymarfer addysgu. Cyfeiriwch at DPP a thestunau addysgegol fel y bo'n briodol. Dylech gynnwys yr egwyddorion addysgegol (**yr elfen** **Pam?**) ac enghreifftiau pendant sy'n dangos sut mae’n edrych yn ymarferol (**yr elfen** **Beth?**). Mewn o leiaf un o'ch enghreifftiau pendant, dangoswch sut mae eich addysgu yn cyd-daro.
* Beth yw eich **camau nesaf**? Mewn un paragraff, dywedwch pa syniadau ac arferion addysgegol yr hoffech eu datblygu ymhellach ym Modiwl 2, gan gynnwys unrhyw syniadau sydd gennych ar gyfer eich Prosiect Ymchwil Gweithredol ym Modiwl 2.
* Yn yr **atodiad**, rhowch restr gyfeirnodi o’r ffynonellau y cyfeirir atynt a rhestr o’r DPP a gyflawnwyd yn ystod ein modiwl sy'n berthnasol i addysgu a dysgu mewn AU. Rhowch y dyddiad, hyd y sesiwn, y teitl a’r mapio FfSP. Os mai sesiwn wedi'i recordio ydoedd, eglurwch hynny a rhowch y dyddiad y gwnaethoch wylio neu wrando ar y recordiad. Rhaid i chi fynd i o leiaf 12 awr o DPP cysylltiedig ag AU y tu hwnt i’r cyfnod cynefino er mwyn pasio'r modiwl.

### Meini prawf marcio – Naratif myfyrgar

Rydym yn chwilio am dystiolaeth o'r eitemau hyn yn eich gwaith ysgrifenedig:

1. Myfyrio’n feirniadol ar eich nodau dysgu a'ch rhagdybiaethau blaenorol am addysgu er mwyn datblygu eich ymarfer. Beth ydych chi wedi'i ddysgu o destunau addysgeg a DPP? (cyfeiriwch at tua 3-5 ffynhonnell i gyd). **GP3, MG5**
2. Dywedwch sut mae eich dealltwriaeth o’r modd y mae myfyrwyr yn dysgu wedi datblygu, gydag enghraifft bendant yn dangos yr egwyddorion ar waith yn ymarferol ac yn dangos y cyd-daro â deilliannau dysgu penodol. **GG1**
3. Mae’r **atodiad** yn cynnwys rhestr gyfeirnodi o’r ffynonellau y cyfeirir atynta rhestr yn rhoi o leiaf 12 awr o DPP y tu hwnt i’r cyfnod cynefino, sy'n berthnasol i ddysgu ac addysgu mewn AU. **GP3, MG5**

Byddwn yn asesu eich cyflwyniad yn ôl y bandiau marcio canlynol:

* **Clod 70 ac uwch** – Naratif myfyrgar rhagorol sy'n dangos meddwl beirniadol annibynnol, defnydd trwyadl o destunau addysgegol perthnasol, a myfyrio sylweddol ar Ddatblygiad Proffesiynol Parhaus a'ch ymarfer chi eich hun i ddangos y trobwyntiau lle gwnaethoch ddyfnhau eich dealltwriaeth o’r modd y mae myfyrwyr yn dysgu, a datblygu eich ymarfer eich hun. Ceir tystiolaeth drylwyr o addysgu sy’n cyd-daro. Dangoswyd dirnadaeth sylweddol ar lefel broffesiynol, sy'n addas i fod yn esiampl i eraill.
* **Teilyngdod 60-69** – Naratif da iawn sy'n dangos meddwl beirniadol, defnydd o destunau addysgegol, a myfyrio. Cafwyd mynegiant clir o ddirnadaethau ynglŷn â dysgu ac addysgu. Mae addysgu sy’n cyd-daro yn amlwg. O'i adolygu rhywfaint, gellid defnyddio'r naratif hwn i fod yn esiampl i eraill. Mae angen gwneud mân welliannau i rai meysydd.
* **Pasio 50–59** – Naratif derbyniol sy'n dangos peth meddwl beirniadol, ychydig o ddefnydd o destunau addysgegol, a pheth tystiolaeth o fyfyrio. Ceir peth dirnadaeth ynglŷn â dysgu ac addysgu, wedi'i fynegi'n glir ar y cyfan ond ceir rhai diffygion o ran eglurder ac ieithwedd. Mae addysgu sy’n cyd-daro ymhlyg yn y naratif ond nid yw'n cael sylw amlwg. Mae angen addasu sylweddol ar y naratif hwn i'w ddefnyddio'n esiampl i eraill.
* **Methu 49 ac is** – Naratif gwan lle mae rhai o'r elfennau allweddol ar goll neu'n annigonol. Nid oes unrhyw dystiolaeth o addysgu sy’n cyd-daro. Mae angen ailysgrifennu'r naratif yn drwyadl ac ychwanegu elfennau allweddol i fod o ddefnydd yn esiampl i eraill.

# Modiwl 2 PDM0530 Ymchwil Weithredol ac Arfer Fyfyrgar mewn Addysg Uwch

Mae PDM0530 yn adeiladu ar y sylfaen a sefydlwyd yn PDM0430 er mwyn eich rhoi mewn sefyllfa i gymhwyso damcaniaethau addysgegol i ddatblygu eich arferion addysgu. Trwy ymchwil weithredol, byddwch yn asesu anghenion eich myfyrwyr, yn cynllunio newidiadau i'ch addysgu ar sail egwyddorion addysgegol cadarn, ac yn cloriannu effaith y newidiadau hyn ar fyfyrwyr. Yn yr un modd â PDM0430, defnyddir ymarfer myfyrgar trwy gydol y modiwl i'ch cynorthwyo i ddyfnhau eich dealltwriaeth o'r modd y mae myfyrwyr yn dysgu ac i ddatblygu eich arfer addysgu chi.

Mae'r modiwl hwn wedi'i fapio ar sail y FfSP 2023. Mae disgrifyddion D2 a holl ddimensiynau’r fframwaith yn cael eu hasesu. Mae’r dulliau ymarfer yn cael eu dilysu trwy gyfrwng yr prosiect ymchwil weithredol ac yn cael eu hategu gan dystiolaeth o arsylwi’n ffurfiannol ar addysgu.

Mae statws Cymrawd yn cael ei ddyfarnu ar lefel y TUAAU. Os yw’r ymgeiswyr wedi dechrau’r rhaglen ym Modiwl 2 yn sgil Achredu Dysgu Blaenorol, yna bernir y gyfatebiaeth ar sail y cyfarfod dadansoddi anghenion a’n cloriannu ni er mwyn pennu a ellir cymharu’r Achredu Dysgu Blaenorol â’r hyn a ddysgir ym Modiwl 1.

Wedi iddynt gwblhau’r TUAAU yn llwyddiannus, bydd staff Prifysgol Aberystwyth a’r holl staff sy’n gweithio i sefydliadau sy’n bartneriaid inni yn cael Tystysgrif Uwchraddedig. Bydd staff sy’n dysgu ar un o gynlluniau astudio Prifysgol Aberystwyth, boed hwy’n gweithio ar gampws Aberystwyth neu i sefydliad sy’n bartner inni, hefyd yn cael statws Cymrawd yr Advance HE. Yn achos staff mewn sefydliadau partner **nad** ydynt yn dysgu ar gynllun astudio Prifysgol Aberystwyth, byddai angen i’w sefydliad hwy eu hunain neu Advance HE ddyfarnu statws Cymrawd iddynt.

## Cynnwys

* Ymgynghoriad dadansoddi anghenion unigol er mwyn datblygu eich contract dysgu.
* Sesiynau rhagarweiniol (12 awr) ym Mhrifysgol Aberystwyth yn cwmpasu ymchwil weithredol, damcaniaethau ac ymarfer addysgegol yn seiliedig ar dystiolaeth, ac ymarfer myfyrgar ar gyfer dysgu ac addysgu. Mae'r pynciau dangosol yn cynnwys: addysgu cynhwysol, ymarfer adfyfyriol, mesur effaith ymyriad addysgu ar yr hyn y mae’r myfyrwyr yn ei ddysgu, dylunio a chynnal prosiect ymchwil weithredol, ymarfer academaidd da, atgyfnerthu’r hyn y mae eich myfyrwyr yn ei ddysgu, defnyddio technoleg yn effeithiol.
* Treulio 18 awr mewn digwyddiadau Datblygu Proffesiynol Parhaus ychwanegol yn cwmpasu damcaniaethau a dulliau ymarfer addysgegol ar lefel addysg uwch. Gallant gael eu cynnig gan Brifysgol Aberystwyth neu gallant fod yn allanol.
* Trefnu a chymryd rhan gydag eraill mewn grwpiau cymorth gan gyfoedion.
* Sesiynau hyfforddi gyda'ch mentor.
* Ymgyngoriadau a sesiynau grŵp gyda thîm y cwrs TUAAU er mwyn datblygu eich prosiectau ymchwil weithredol a sicrhau y cânt eu cynnal mewn dull moesegol.
* Arsylwi ffurfiannol ar eich addysgu gan dîm y cwrs, eich mentor TUAAU, neu gydweithiwr yn eich adran yn rhan o gynllun [Cymorth Addysgu gan Gymheiriaid](https://www.aber.ac.uk/cy/lteu/teaching/cymorthaddysgugangymheiriaid/) y brifysgol.
* Cyflwyniad ffurfiannol o gynllun eich prosiect ymchwil gweithredol.

## Canlyniadau dysgu

Mae’r canlyniadau dysgu yn cyd-fynd â FfSP 2023 (gweler yr atodiad). I gael enghreifftiau ac esboniadau estynedig, gweler: Cymrodoriaeth Advance HE (D2) [Guide to the PSF 2023 Dimensions](https://www.advance-he.ac.uk/knowledge-hub/psf-2023-fellowship-applicant-pack) (yn Saesneg yn unig).

Ar ôl cwblhau'r modiwl hwn, dylech allu:

1. Rhoi Gwerthoedd Proffesiynol ar waith yn eich ymarfer addysgu gan gynnwys cydweithio ag eraill mewn modd cefnogol ac adeiladol. (**GP1-2, GP4-5**).
2. Cynnal prosiect ymchwil gweithredol yn rhan o’ch ymarfer gan gloriannu’n feirniadol a defnyddio dulliau sy'n seiliedig ar dystiolaeth i gael dealltwriaeth a fydd yn arwain at ddatblygu parhaus. (**GP3, GG3, MG1-4**)
3. Addysgu mewn ffordd effeithiol a chynhwysol sy'n cefnogi pob myfyriwr ac sy'n dangos dewis gwybodus wrth defnyddio technoleg. (**GG1-2, GG4, MG1-4**)
4. Cloriannu testunau addysgegol a DPP yn feirniadol i ddatblygu eich athroniaeth a'ch ymarfer addysgu personol, gan adeiladu ymhellach ar Fodiwl 1 a dysgu blaenorol. **(GP3, GG3, MG5)**
5. Myfyrio ar Sicrwydd Ansawdd (SA) a chyd-destun ehangach AU, gan ddangos sut mae hynny'n llywio eich penderfyniadau addysgu. (**GP4, GG5, MG5**)

## Arolwg o'r asesu

| **Manylion** | **FfSP** | **⁠Canlyniadau** | **Gwerth** |
| --- | --- | --- | --- |
| **Prosiect ymchwil weithredol**  Ymgymryd â Phrosiect Ymchwil Weithredol fel rhan o’ch addysgu eich hun. 2500 o eiriau +/- 10%. | **GP3, GG1-3, MG1-4** | 2, 3 | 50% |
| **Datganiad Gwerthoedd Proffesiynol**  Darn myfyriol ysgrifenedig ar sut rydych chi’n rhoi Gwerthoedd Proffesiynol y FfSP ar waith yn ymarferol. 1000 o eiriau +/- 10%. | **GP1-2, GP4-5** | 1 | 20% |
| **Datblygu Ymarfer Addysgu**  Myfyrio ar ddatblygiad eich ymarfer addysgu, gan gynnwys arsylwi ar eich addysgu. Tystiolaeth o addysgu cynhwysol ac effeithiol. 500 o eiriau +/- 10%. | **GG1-2, GG4, MG1-2** | 3 | 10% |
| **Athroniaeth Addysgu a DPP**  Disgrifiwch eich athroniaeth addysgu yn seiliedig ar ddarlleniadau a sesiynau DPP gan ddangos sut rydych chi'n rhoi’r egwyddorion ar waith yn ymarferol. Dylech gynnwys goblygiadau SA ar eich cyd-destun addysgu. Rhestrwch eich DPP i ddangos eich bod yn cwrdd â'r 18 awr gofynnol y tu hwnt i’r cyfnod cynefino. 1000 o eiriau +/- 10%. | **GP3-4, GG3, GG5, MG5** | 4, 5 | 20% |

**Er mwyn pasio’r modiwl, rhaid ichi basio pob asesiad gyda marc o 50% o leiaf.** Mae’r polisi hwn ar waith er mwyn dilysu eich ymarfer addysgu fel y gall AU Ymlaen ei achredu.Gweler Blackboard i gael rhagor o fanylion am yr elfennau o’r modiwl a asesir.

**Nifer y geiriau:** Rhaid cadw at nifer y geiriau a nodir ar gyfer unrhyw waith i'w asesu. Os bydd nifer y geiriau dros 10% yn uwch na'r uchafswm a ganiateir, rhoddir cosb trwy dynnu 5 marc am bob 500 gair sydd dros yr uchafswm. Dylid nodi nifer y geiriau ar gyfer pob aseiniad. Mae'r nifer geiriau'n cynnwys popeth heblaw'r atodiadau a'r rhestr gyfeirnodi. Mae'n bwysig nodi bod testun mewn ffigurau a thablau, yn ogystal â phenawdau, yn cael eu cynnwys yn nifer y geiriau. Os ydych yn defnyddio troednodiadau, mae unrhyw sylwadau testunol ynddynt, heblaw am y cydnabyddiaethau, hefyd yn cael eu cynnwys yn nifer y geiriau.

**Datganiad DA:** Ar gyfer pob gwaith ysgrifenedig, rhowch ddatganiad yn yr atodiad ynglŷn â’ch defnydd o DA:

1. A wnaethoch chi ddefnyddio DA yn yr aseiniad hwn mewn unrhyw ffordd? Os felly, atebwch gwestiynau 2-4.
2. Sut wnaethoch chi ei ddefnyddio?
3. Sut wnaethoch chi sicrhau ei fod yn eich helpu i ddysgu ac nad oedd yn cymryd lle dysgu?
4. Sut wnaethoch chi wirio'r allbwn i sicrhau ei fod yn gywir, yn gyflawn, yn ddiduedd, ac yn addas i'r diben?

**Dull cyfeirnodi:** Defnyddiwch ddull cyfeirnodi [**APA**](https://apastyle.apa.org/) neu Harvard. Cewch ddefnyddio dull arall, cyhyd â'ch bod yn enwi'r dull ac yn rhoi dolen sy'n arwain at ganllaw awdurdodol ar-lein ynglŷn â'r dull hwnnw. Gweler y canllaw [**Ymwybyddiaeth ynglŷn â Chyfeirnodi a Llên-ladrad**](https://libguides.aber.ac.uk/cyfeirnodi) i gael enghreifftiau.

**Adborth wedi'i deilwra (dewisol):** Os hoffech gael adborth ar rywbeth nad yw wedi'i restru yn y Meini Prawf Marcio, dylech gynnwys atodiad (dim mwy na 100 gair) yn dweud am beth yr hoffech gael adborth. Mae hyn yn berthnasol i bob un o’r aseiniadau.

## Prosiect ymchwil weithredol GP3, GG3, MG1-4

Un prosiect ymchwil weithredol ynghylch ymyriadau addysgu a gyflawnwyd yn eich gwaith (2500 o eiriau +/- 10%). Mae'n werth 50% o'ch marc.

Nod yr asesiad hwn yw rhoi cyfle i chi, ar ffurf benodol trwy gyfrwng ymchwil weithredol i ddysgu mwy am y modd y mae myfyrwyr yn dysgu. Mewn ymchwil weithredol mae ymyriad addysgu yn rhywbeth newydd a wnewch yn eich addysgu er mwyn gwella proses ddysgu myfyrwyr a chael dealltwriaeth ddyfnach eich hunan o’r egwyddorion sy’n gefn i ddysgu ac addysgu. Er mwyn ateb eich cwestiwn ymchwil, byddwch yn asesu anghenion dysgu’r myfyrwyr, yn rhoi ymyriad addysgu ar waith yn seiliedig ar egwyddorion addysgegol cadarn er mwyn diwallu'r anghenion hynny yn well, a chloriannu effaith yr ymyriad ar broses ddysgu’r myfyrwyr.

Gweler isod ddiagram Lydia Arnold allan o [HEA Action Research: Practice Guide](https://www.advance-he.ac.uk/knowledge-hub/action-research-practice-guide). Mae’n rhoi darlun da o’r broses (defnyddio gyda chaniatâd):

Ffigur 1 Cylch Ymchwil Weithredol, addaswyd o Arnold (2016)

**Cyn i chi gynnal eich prosiect:** Yn ystod y cyfnod cynefino byddwn yn cynnal gweithgaredd i'ch helpu i ddechrau ar y rhan hwn o’r aseiniad.

Rhowch gyflwyniad 10 munud ar eich cynllun prosiect i dîm y cwrs TUAAU a grŵp bach o’ch cyfoedion ar y modiwl. Mae’r cyflwyniad yn ofynnol ond nid yw'n cael ei asesu ar gyfer marc. Mae iddo ddau amcan:

* **Cymeradwyaeth moeseg** Rhaid cael cymeradwyaeth moeseg cyn i chi gynnal eich prosiect. Ar ôl pob cyflwyniad, bydd tîm y cwrs yn rhoi gwybod i chi p’un a ydych wedi dangos ystyriaeth foeseg addas i ni gymeradwyo eich cais. Os felly, gwnewch gais drwy'r [**Ffurflen Cymeradwyo Moeseg Ar-lein**](https://www.aber.ac.uk/cy/rbi/support-services/ethics/ethical-research/). Os na, byddwn yn trefnu ymgynghoriad pellach.
* **Adborth ffurfiannol** Bydd eich cyd-fyfyrwyr a thîm y cwrs yn rhoi adborth ffurfiannol i chi i helpu i fireinio cynllun eich prosiect. Yn eich adroddiad PYG a aseswyd mae'n ofynnol i chi fynd i'r afael â'r adborth a gawsoch ar eich cyflwyniad.

Dylai'r cyflwyniad gynnwys y sleidiau canlynol:

1. **Agwedd o’r addysgu sy’n peri trafferth** – Pa dystiolaeth sy'n dangos i chi bod angen ymyriad?
2. **Cwestiwn ymchwil** – Beth ydych chi am ei ddysgu o gynnal y prosiect?
3. **Egwyddor addysgegol** – Pa egwyddor addysgegol ydych chi am ei ystyried? Pa ffynonellau ydych chi eisoes wedi'u darllen neu'n bwriadu eu darllen? (Ar hyn o bryd, dim ond tua 2-3 ffynhonnell sydd ei angen arnoch)
4. **Ymyriad addysgu** – Rhowch ddisgrifiad byr o'r ymyriad. Sut fydd hyn yn wahanol i'ch ymarfer blaenorol?
5. **Newidiadau a ddymunir eu gweld yn y myfyrwyr** – Pa newidiadau ydych chi am eu sicrhau yn eich myfyrwyr? e.e. ymddygiadau penodol, cymhelliant, datblygu sgiliau, ac ati.
6. **Cloriannu a moeseg** – Pa ddata fyddwch chi'n ei gasglu i weld p’un a wireddwyd y newidiadau a ddymunwyd o ganlyniad i’r ymyriad? Dylech gynnwys un neu ddau o gwestiynau sampl. Sut ydych chi wedi sicrhau y bydd y prosiect yn cael ei gynnal yn foesegol?

Defnyddiwch PowerPoint neu fformat gwahanol, megis PDF. Rhaid i bawb roi’r ffeil PowerPoint neu ffeil arall y cyflwyniad ar Blackboard erbyn y dyddiad a nodwyd. Trefnir dyddiadau sesiynau'r cyflwyniadau gan dîm y cwrs, yn seiliedig ar yr adegau sy’n gyfleus i’r ymgeiswyr.

**Ar ôl i chi gynnal eich prosiect:** Cyflwynwch adroddiad prosiect gyda'r adrannau canlynol. Defnyddiwch dempled yr adroddiad sydd ar gael i’w lawrlwytho o safle'r modiwl ar Blackboard.

* **Rhagarweiniad a'r agwedd o’r addysgu sy’n peri trafferth:** Nodwch agwedd o’r addysgu sy’n peri trafferth, neu’n cynnig cyfle, neu sy’n her (e.e. digwyddiad tyngedfennol) yr hoffech roi sylw iddo yn eich gwaith addysgu eich hun. Pa dystiolaeth a ddaeth oddi wrth eich myfyrwyr bod angen newid? Rhowch baragraff yn amlinellu cyd-destun cyffredinol eich gwaith addysgu (math o fodiwl, lefel y myfyrwyr, ac ati). Nodwch eich cwestiwn ymchwil. **MG1**
* **Adolygiad o'r testunau:** Nodwch astudiaethau achos defnyddiol a damcaniaethau addysgegol. Dywedwch sut mae’r ddirnadaeth a gawsoch o’ch darlleniadau wedi dylanwadu ar gynllun eich prosiect. Diffiniwch dermau addysgegol allweddol ar sail y testunau. Cyfeiriwch at tua 8-12 o ffynonellau. **GP3**
* **Gweithredu:** Disgrifiwch sut y rhoddwyd y prosiect ar waith. Pa newid a wnaethoch yn eich addysgu? Rhowch enghreifftiau pendant sy'n gysylltiedig â'r sail resymegol am eich penderfyniadau. Sut wnaethoch chi sicrhau bod eich ymarfer addysgu yn foesegol ac yn effeithiol? **MG1-4**
* **Canlyniadau a chloriannu:** Rhowch y dystiolaeth allweddol a gasglwyd gennych a dadansoddwch y data. Dywedwch yn fyr pa ystyriaeth a roesoch i foeseg wrth gynllunio’r prosiect ymchwil, e.e. sut y gwnaethoch gasglu data yn foesegol, sut y gwnaethoch sicrhau bod y prosiect yn deg ac yn gyfiawn i'r holl fyfyrwyr (gweler yr adran **Foeseg** yn y llawlyfr). Beth mae'r canlyniadau'n ei ddangos i ni am ymarfer addysgu da ac effaith eich ymyriad ar broses ddysgu’r myfyrwyr? **GG3**
* **Myfyrio a dod i gasgliad:** Atebwch eich cwestiwn ymchwil yn seiliedig ar y dystiolaeth. Dangoswch sut rydych wedi herio eich rhagdybiaethau blaenorol, wedi dyfnhau eich dealltwriaeth, a datblygu eich ymarfer addysgu. Beth wnaethoch chi ei ddysgu am y ffordd mae myfyrwyr yn dysgu a pha ffordd sydd orau i’w haddysgu? Sut fyddwch chi'n defnyddio'r ddirnadaeth hon yn y dyfodol? **GP3**
* **Atodiadau:** Nid yw'r atodiadau yn rhan o'r cyfrif geiriau.
  + **Rhestr Gyfeirnodi:** Rhestrwch pob ffynhonnell y cyfeirir ati. **GP3**
  + **Sut y defnyddiwyd adborth ffurfiannol**: Dylech gynnwys atodiad byr i drafod sut y gwnaethoch ddefnyddio’r adborth ffurfiannol o'r Cyflwyniad i wella'r prosiect a'r adroddiad hwn. 150-200 o eiriau.
  + **Dogfennau’r prosiect (dewisol):** Mae'r atodiad hwn yn addas i eitemau byr megis cwestiynau eich arolwg, enghraifft o daflen neu sgrin-lun o'ch cyflwyniad, ac ati. Oherwydd amodau ynglŷn â hyd y gwaith, peidiwch â rhoi eich holl ddata crai yn yr atodiad.
  + **Datganiad DA**

### Meini prawf marcio – Prosiectau ymchwil weithredol

Rydym yn chwilio am dystiolaeth o'r eitemau hyn yn eich adroddiad:

1. Defnyddio dulliau sy'n seiliedig ar dystiolaeth fel sail i ymarfer effeithiol. Mae’r ymyriad addysgu wedi ei seilio ar ddatblygiad proffesiynol parhaus a thestunau addysgegol perthnasol, gan ddangos dirnadaeth ynglŷn â'r ffordd mae myfyrwyr yn dysgu. Wrth ddefnyddio term addysgegol allweddol am y tro cyntaf, rydych chi'n ei ddiffinio yn seiliedig ar y testunau. Mae'r rhestr gyfeirnodi yn cynnwys gweithiau y cyfeiriwyd atynt. **GP3**
2. Dangos ymarfer effeithiol a chynhwysol trwy ddulliau priodol mewn addysgu, dysgu, asesu a rhoi cymorth yn y pwnc neu’r ddisgyblaeth. Mae'r ymyriad addysgu yn gam ymlaen ar yr arferion blaenorol, ac yn gwella dysgu'r myfyriwr. MG1-4
3. Cloriannu beirniadol fel sail i ymarfer effeithiol. Rydych yn gofyn cwestiwn ymchwil ac yn ei ateb yn seiliedig ar dystiolaeth, gan gynnwys data ansoddol a meintiol. Mae eich adroddiad yn dangos dirnadaeth ynglŷn â dysgu ac addysgu. **GG3**
4. Rydych wedi dilyn gweithdrefnau moeseg priodol. Rydych chi'n dangos sut y gwnaethoch wella eich prosiect gan ddefnyddio adborth o'r cyflwyniad.

Byddwn yn asesu eich cyflwyniad yn ôl y bandiau marcio canlynol:

* **Clod 70 ac uwch** – Adroddiad prosiect ymchwil weithredol rhagorol, sy'n dangos cloriannu beirniadol, ymarfer effeithiol a chynhwysol, defnydd trwyadl o weithiau addysgegol perthnasol yn sail i'r prosiect, a myfyrio sylweddol wedi'i fynegi'n glir. Mae eich cwestiwn ymchwil yn ystyrlon ac wedi'i ateb yn seiliedig ar y dystiolaeth gyda dirnadaeth sylweddol ynglŷn â dysgu ac addysgu. Mae moeseg yn cael sylw drylwyr. Mae’r adroddiad yn ddigon safonol i fod yn sail i astudiaeth achos i’w gyhoeddi.
* **Teilyngdod 60-69** – Adroddiad da sy'n dangos cloriannu beirniadol, ymarfer effeithiol a chynhwysol, defnydd o destunau addysgegol, a myfyrio. Rydych chi’n gofyn cwestiwn ymchwil ac yn ei ateb yn seiliedig ar y dystiolaeth. Mynegwyd dirnadaeth ynglŷn â dysgu ac addysgu yn glir. Mae moeseg yn cael sylw clir. O'i adolygu rhywfaint, mae i’r adroddiad hwn botensial i’w ddefnyddio fel astudiaeth achos. Mae angen gwneud mân welliannau i rai meysydd.
* **Pasio 50–59** – Adroddiad derbyniol sy'n dangos peth cloriannu beirniadol, cynllun arbrofol boddhaol, ychydig o ddefnydd o destunau addysgegol, a pheth tystiolaeth o fyfyrio. Mae'r cwestiwn ymchwil yn arwynebol neu heb ei ateb yn llawn gan y dystiolaeth. Ceir peth dirnadaeth ynglŷn â dysgu ac addysgu, ond ceir diffygion o ran eglurder ac ieithwedd. Mae moeseg yn cael sylw yn fyr ond heb fanylion. Mae angen addasu sylweddol ar yr adroddiad hwn i'w ddefnyddio'n esiampl i eraill.
* **Methu 49 ac is** – Adroddiad gwan lle mae rhai o'r elfennau allweddol ar goll neu'n annigonol. Mae'r cwestiwn ymchwil yn ddiffygiol neu heb ei ateb gan y dystiolaeth. Nid yw moeseg yn cael ei hystyried. Mae angen ailysgrifennu’r adroddiad yn drwyadl ac o bosibl ailgynllunio'r ymyriad addysgu i'w ail-gyflwyno er mwyn iddo gael ei ddefnyddio fel astudiaeth achos.

## Datganiad Gwerthoedd Proffesiynol GP1-2, GP4-5

Adroddiad ysgrifenedig ar sut rydych chi’n rhoi Gwerthoedd Proffesiynol y FfSP ar waith yn ymarferol. 1000 o eiriau +/- 10%. Mae'n werth 20% o'ch marc terfynol.

Ystyriwch y Gwerthoedd Proffesiynol GP1-2 a GP4-5. Beth maen nhw'n ei olygu yn eich cyd-destun addysgu chi eich hun? Sut ydych chi'n eu defnyddio mewn ffordd ystyrlon? Rhowch un enghraifft bendant ar gyfer pob Gwerth Proffesiynol. Sylwch fod GP3 yn cael ei asesu mewn aseiniadau eraill, felly nid ydym yn ei asesu yn yr aseiniad hwn.

### Meini prawf marcio – Datganiad Gwerthoedd Proffesiynol

Rydym yn chwilio am dystiolaeth o’r modd yr ydych chi'n deall ac yn defnyddio pob un o'r gwerthoedd hyn yn eich cyd-destun addysgu eich hun, gydag un enghraifft bendant ar gyfer pob un:

1. Parch tuag at ddysgwyr unigol a grwpiau amrywiol o ddysgwyr. **GP1**
2. Hybu ymroddiad i ddysgu a chyfleoedd cyfartal i bawb i gyrraedd eu potensial. **GP2**
3. Ymateb i'r cyd-destun ehangach y mae addysg uwch yn gweithredu ynddo, gan gydnabod y goblygiadau i ymarfer. **GP4**
4. Cydweithio ag eraill i wella ymarfer. **GP5**

Byddwn yn asesu eich cyflwyniad yn ôl y bandiau marcio canlynol:

* **Clod 70 ac uwch** – Datganiad Gwerthoedd Proffesiynol ardderchog sy'n dangos ymrwymiad cryf i'r pedwar gwerth. Mae’n dangos dealltwriaeth drylwyr o bob gwerth gydag enghreifftiau pendant clir sy'n dangos sut rydych chi'n eu rhoi ar waith yn eich cyd-destun eich hun. Ysgrifennwyd ar lefel broffesiynol sy'n addas i fod yn esiampl i eraill.
* **Teilyngdod 60-69** – Datganiad Gwerthoedd Proffesiynol da sy'n dangos ymrwymiad i'r pedwar gwerth. Mae’n dangos dealltwriaeth amlwg o bob gwerth gydag enghreifftiau pendant sy'n dangos sut rydych chi'n eu rhoi ar waith yn eich cyd-destun eich hun. O'i adolygu rhywfaint, gellid defnyddio’r datganiad hwn i fod yn esiampl i eraill.
* **Pasio 50-59** – Datganiad Gwerthoedd Proffesiynol derbyniol sy'n dangos ymrwymiad sylfaenol i'r pedwar gwerth. Mae’r ddealltwriaeth a’r enghreifftiau pendant cysylltiedig yn rhy gyffredinol neu ymhlyg ar gyfer rhai o'r gwerthoedd. Mae angen addasu sylweddol ar y datganiad hwn i'w ddefnyddio'n esiampl i eraill.
* **Methu 49 ac is** – Datganiad Gwerthoedd Proffesiynol gwan lle mae rhai o'r elfennau allweddol ar goll neu'n annigonol. Mae angen ailwampio’r datganiad yn drwyadl ac ychwanegu elfennau allweddol i fod o ddefnydd yn esiampl.

## Datblygu Ymarfer Addysgu GG1-2, GG4, MG1-2

Adroddiad byr yn myfyrio ar ddatblygiad eich ymarfer addysgu, gan gynnwys sesiwn arsylwi ar eich addysgu. Rhowch dystiolaeth o addysgu cynhwysol ac effeithiol. 500 o eiriau +/- 10%. Mae'n werth 10% o'ch marc.

Ysgrifennwch adroddiad cryno yn myfyrio ar sut rydych wedi datblygu eich ymarfer addysgu ers dechrau'r modiwl.

**Yn hanner cyntaf** yr adroddiad, myfyriwch ar sesiwn arsylwi o’ch addysgu na asesir yn ystod ein modiwl. Gall yr arsylwi gael ei wneud gan gydweithiwr yn eich adran, eich mentor, aelod arall o’r cwrs TUAAU, neu dîm y cwrs TUAAU. Gallwch ddefnyddio'r [**Canllawiau Cymorth Addysgu gan Gymheiriaid**](https://www.aber.ac.uk/cy/lteu/teaching/cymorthaddysgugangymheiriaid/) ar gyfer yr arsylwi os ydych yn dymuno. Pa ddirnadaethau addysgegol a gawsoch o'r arsylwi? Sut ydych chi'n datblygu eich ymarfer ar ôl hyn? Yn eich trafodaeth, dywedwch sut rydych chi'n sicrhau bod eich addysgu'n effeithiol ac yn gynhwysol. **(MG1-2)**

Rhowch yr adroddiad arsylwi ar addysgu llawn yn yr atodiad. Nid yw'r arsylwi ar addysgu ei hun yn cyfrif tuag at y cyfrif geiriau.

**Yn ail hanner** yr adroddiad, rhowch un enghraifft bendant ar gyfer pob un o'r Dimensiynau canlynol, gan ddangos sut rydych chi'n rhoi’r Wybodaeth Graidd hon ar waith yn eich ymarfer:

* **GG1** sut mae dysgwyr yn dysgu, yn gyffredinol ac mewn pynciau penodol
* **GG2** dulliau o addysgu a/neu gefnogi dysgu, sy’n briodol i bynciau a lefelau astudio
* **GG4** defnydd priodol o dechnoleg ddigidol a/neu dechnolegau eraill, ac adnoddau i ddysgu

### Meini prawf marcio – Datblygu Ymarfer Dysgu

Rydym yn edrych am fyfyrdod ar sut mae eich ymarfer wedi datblygu ers dechrau'r modiwl:

1. **Arsylwi Addysgu:** Myfyriwch ar sut rydych wedi datblygu ymarfer effeithiol a chynhwysol wrth addysgu a chefnogi myfyrwyr fel sy'n briodol i'ch cyd-destun chi. **MG1-2**
2. **Gwybodaeth Graidd:** Rhowch un enghraifft bendant ar gyfer pob un o'r Dimensiynau hyn, gan ddangos sut rydych chi'n eu rhoi ar waith yn ymarferol. **GG1-2**, **GG4**

Byddwn yn asesu eich cyflwyniad yn ôl y bandiau marcio canlynol:

* **Clod 70 ac uwch** – Adroddiad ardderchog sy'n dangos myfyrio sylweddol. Rydych chi'n dangos yn glir sut rydych chi wedi datblygu ymarfer cynhwysol ac effeithiol yn eich addysgu. Mae eich enghreifftiau pendant ar gyfer y tri Dimensiwn Gwybodaeth Graidd yn dangos ymarfer gadarn a dealltwriaeth ddofn. Mae'r adroddiad yn ddigon safonol i’w ddefnyddio’n esiampl i eraill.
* **Teilyngdod 60-69** – Adroddiad da iawn sy'n dangos myfyrio da. Rydych chi'n dangos sut rydych chi wedi datblygu ymarfer cynhwysol ac effeithiol yn eich addysgu. Mae eich enghreifftiau pendant ar gyfer y tri Dimensiwn Gwybodaeth Graidd yn dangos ymarfer a dealltwriaeth dda. O'i adolygu rhywfaint, mae i’r adroddiad hwn botensial i’w ddefnyddio’n esiampl i eraill. Mae angen gwneud mân welliannau i rai meysydd.
* **Pasio 50-59** – Adroddiad derbyniol sy'n dangos rhywfaint o dystiolaeth o fyfyrio. Rydych yn dangos ymroad sylfaenol i ymarfer cynhwysol ac effeithiol yn eich addysgu. Mae eich enghreifftiau pendant ar gyfer y tri dimensiwn o Wybodaeth Graidd yn cynnwys rhai elfennau sydd ymhlyg neu'n gyffredinol iawn. Mae angen addasu sylweddol ar yr adroddiad hwn i'w ddefnyddio'n esiampl i eraill.
* **Methu 49 ac is** – Adroddiad gwan lle mae rhai o'r elfennau allweddol ar goll neu'n annigonol. Mae'r angen ailysgrifennu’r adroddiad yn drwyadl i’w ddefnyddio yn esiampl i eraill.

## Athroniaeth Addysgu a DPP GP3-4, GG3, GG5, MG5

Disgrifiwch eich athroniaeth addysgu yn seiliedig ar ddarlleniadau a sesiynau DPP gan gynnwys manylion pendant sy'n dangos sut rydych chi'n rhoi’r egwyddorion ar waith yn ymarferol. Dylech gynnwys goblygiadau SA ar gyfer eich cyd-destun addysgu. Rhestrwch eich DPP i ddangos eich bod yn cwrdd â'r 18 awr gofynnol y tu hwnt i’r cyfnod cynefino. 1000 o eiriau +/- 10%. Mae'n werth 20% o'ch marc.

Mae'r athroniaeth addysgu yn rhoi cyfle i chi fyfyrio ar yr hyn rydych wedi'i ddysgu a’i gyfosod, gan adeiladu ar eich gwybodaeth flaenorol ers i chi ddechrau'r cwrs.

Beth sy'n bwysig i chi fel athro?

Lluniwch eich athroniaeth addysgu personol eich hun, gan gynnwys **beth** rydych chi'n ei wneud a **pham** rydych chi’n ei wneud. Disgrifiwch eich ymarfer addysgu gan roi’r egwyddorion addysgegol sy'n sail iddo. Mae hyn yn ymwneud â'ch twf a'ch gallu i wneud dewisiadau gwybodus yn eich cyd-destun eich hun.

Ym **mhrif** ran yr adroddiad, dywedwch beth rydych wedi'i ddysgu a sut rydych chi'n ei roi ar waith i sicrhau bod eich addysgu mor effeithiol ag y gall fod. Dywedwch sut rydych chi'n:

* Defnyddio dulliau sy'n seiliedig ar dystiolaeth (e.e. pa egwyddorion addysgegol o’r testunau a ddarllenoch sydd bwysicaf i chi? Sut ydych chi'n eu rhoi ar waith?) Cyfeiriwch at tua 3-5 o ffynonellau.
* Gwella eich ymarfer drwy ddatblygiad proffesiynol parhaus (e.e. Beth oedd eich dirnadaeth fwyaf a ddaeth o’r sesiynau DPP? Sut ydych chi'n ei roi ar waith?)
* Defnyddio cloriannu beirniadol i addysgu'n effeithiol (e.e. Ar ôl cynnal PYG, beth fyddwch chi'n ei wneud yn y dyfodol i gloriannu effeithiolrwydd eich addysgu?)
* Sicrhau a gwella ansawdd eich addysgu (e.e. Sut ydych chi'n rhoi arferion SA ar waith yn eich cyd-destun chi?)
* Ymateb i'r cyd-destun ehangach ar gyfer Addysg Uwch (e.e. Sut mae eich addysgu yn bodloni agendâu allweddol yn y sector?)

Yn yr **atodiad**, rhowch restr o’r ffynonellau y cyfeirir atynt a rhestrwch y DPP a gyflawnwyd ers dechrau ein modiwl. Rhowch y dyddiad, hyd y sesiwn, y teitl a’r mapio FfSP. Os mai sesiwn wedi'i recordio ydoedd, eglurwch hynny a rhowch y dyddiad y gwnaethoch wylio neu wrando ar y recordiad. Rhaid i chi fynd i o leiaf 18 awr o DPP cysylltiedig ag AU y tu hwnt i’r cyfnod cynefino er mwyn pasio'r modiwl.

### Meini prawf marcio – Athroniaeth Addysgu

Rydym yn chwilio am dystiolaeth o'r eitemau hyn yn eich athroniaeth addysgu:

1. Rhoi gwybod beth rydych chi'n ei wneud yn eich ymarfer addysgu a pham, gan ddefnyddio dulliau sy'n seiliedig ar dystiolaeth fel sail ar gyfer ymarfer effeithiol. **GP3**
2. Myfyrio ar ddatblygiad proffesiynol parhaus i wella'ch ymarfer, gan fodloni gofynion DPP y modiwl. **MG5**
3. Defnyddio gwerthuso beirniadol fel sail i ymarfer effeithiol. **GG3**
4. Rhoi’r wybodaeth ar waith ynglŷn â’r gofynion ar gyfer sicrhau ansawdd a gwella, a’u goblygiadau i ymarfer. **GG5**
5. Ymateb i’r cyd-destun ehangach y mae addysg uwch yn gweithredu ynddo, gan gydnabod y goblygiadau i ymarfer. **GP4**

Byddwn yn asesu eich cyflwyniad yn ôl y bandiau marcio canlynol:

* **Clod 70 ac uwch** – Athroniaeth addysgu ragorol sy'n dangos meddwl beirniadol annibynnol, defnydd trylwyr o destunau addysgegol berthnasol, a myfyrio sylweddol ar DPP a'ch ymarfer eich hun. Dangoswyd dirnadaeth sylweddol ynglŷn â dysgu ac addysgu ar lefel broffesiynol, sy'n addas i fod yn esiampl i eraill.
* **Teilyngdod 60–69** – Athroniaeth addysgu dda sy'n dangos meddwl beirniadol, defnydd o destunau addysgegol, a myfyrio. Mynegwyd dirnadaeth ynglŷn â dysgu ac addysgu yn effeithiol. O'i adolygu rhywfaint, gellid defnyddio hwn i fod yn esiampl i eraill. Mae angen gwneud mân welliannau i rai meysydd.
* **Pasio 50–59** – Athroniaeth addysgu dderbyniol sy'n dangos peth meddwl beirniadol, ychydig o ddefnydd o destunau addysgegol, a pheth tystiolaeth o fyfyrio ar DPP. Ceir peth dirnadaeth ynglŷn â dysgu ac addysgu gyda thystiolaeth o fyfyrio. Mae angen addasu pellach sylweddol ar yr athroniaeth addysgu hon i'w defnyddio'n esiampl i eraill.
* **Methu 49 ac is** – Athroniaeth addysgu wan lle mae rhai o'r elfennau allweddol ar goll neu'n annigonol. Byddai angen ailysgrifennu'r naratif yn drwyadl ac ychwanegu elfennau allweddol i fod o ddefnydd yn esiampl i eraill.

# Polisïau a gweithdrefnau

## Cofrestru a’ch cyfrif myfyriwr

Er mwyn cwblhau eich cofrestriad ar y modiwlau TUAAU, bydd angen ichi roi eich cyfrif myfyriwr ar waith a chwblhau'r drefn gofrestru ar-lein trwy eich cofnod myfyriwr. Cynhelir ail gofrestriad ym mis Medi, oherwydd bod ein modiwlau'n pontio dwy flynedd academaidd. Fe anfonwn fanylion am y prosesau hyn atoch ymlaen llaw.

Mae'n holl bwysig ichi gadw eich cyfrif myfyriwr yn fyw. Os caiff eich cyfrif myfyriwr ei gloi am unrhyw reswm, ni fyddwch yn gallu mewngofnodi i Blackboard a chwblhau'r aseiniadau. ⁠Mae'r brifysgol yn anfon negeseuon pwysig i'ch cyfrif e-bost myfyriwr, felly eich cyfrifoldeb chi yw cadw golwg ar y negeseuon hyn.

## Preifatrwydd a pholisi cadw data

Yn unol â'r Rheoliad Cyffredinol ar Ddiogelu Data (RCDD), bydd Prifysgol Aberystwyth yn cadw eich data yn ddiogel ar systemau'r brifysgol. Mae’r [**Datganiad Preifatrwydd Myfyrwyr**](https://www.aber.ac.uk/cy/academic-registry/about/data-protection-information/data-protection-notice-applicants/)ar dudalen derbyn myfyrwyr y brifysgol yn disgrifio sut mae eich dogfennau derbyn a’r wybodaeth ar eich cofnod myfyriwr yn cael eu cadw. Ar ben hyn, mae tîm y cwrs TUAAU yn cadw eich aseiniadau a'r adborth yn ddiogel a chyfrinachol yng nghyrsiau Blackboard pob modiwl am bum mlynedd o ddechrau pob modiwl. Dim ond aelodau o dîm y cwrs fydd yn gallu gweld yr wybodaeth a hynny i ddibenion sy’n ymwneud yn uniongyrchol â'r ffaith eich bod yn cymryd rhan yn y rhaglen TUAAU. Mae'r rhain yn cynnwys, er enghraifft: safoni marciau mewn bwrdd arholi, cofnodi marciau trwy'r system Cofnodion Myfyrwyr, a chofnodi eich cyflawniad gydag Advance HE fel y gallant hwy gyflwyno tystysgrif ar ôl ichi gwblhau pob modiwl o'r cynllun (Cymrawd Cysyllt am gwblhau modiwl 1 yn llwyddiannus, ac Cymrawd am gwblhau’r TUAAU yn llwyddiannus). Os yw cwblhau’r rhaglen TUAAU yn llwyddiannus yn rhan o'ch cyfnod prawf, bydd tîm y cwrs TUAAU yn rhoi gwybod i Adnoddau Dynol cyn gynted ag y byddwch wedi gwneud hynny.

Wrth brosesu'r wybodaeth i'r diben hwn mae gan Brifysgol Aberystwyth fuddiant dilys o dan y Rheoliad GDPR, a dim ond am resymau gweinyddol yn gysylltiedig â'ch rhan yn y rhaglen TUAAU y caiff ei defnyddio. I gael rhagor o wybodaeth am eich hawliau, gweler tudalen y brifysgol ynglŷn â [**Hawliau Gwrthrychau Data**](https://www.aber.ac.uk/cy/about-us/corporate-information/information-governance/data-protection/data-subject-rights/).

## Cyflwyno'n hwyr, estyniadau i ddyddiadau cau, ac amgylchiadau arbennig

I gael manylion am bolisïau a gweithdrefnau'r Brifysgol sy'n berthnasol i TUAAU ewch i’r [Llawlyfr Ansawdd Academaidd](https://www.aber.ac.uk/cy/academic-registry/handbook/). Os bydd polisïau a gweithdrefnau'r brifysgol yn newid ar ôl cyhoeddi'r llawlyfr hwn, byddwn yn diweddaru'r llawlyfr i adlewyrchu'r newidiadau.

* **3.3 Cyflwyno Gwaith Cwrs** – 'Rhoddir marc o sero am unrhyw waith a gyflwynir ar ôl yr amser cau'.
* **3.8 Amgylchiadau Arbennig ac Addasiadau Rhesymol** - I ofyn am gael ystyriaeth i amgylchiadau arbennig (e.e. argyfwng meddygol neu deuluol sy'n amharu ar eich gallu i gwblhau gwaith cwrs), lawrlwythwch y ffurflen Amgylchiadau Arbennig o'r [Llawlyfr Ansawdd Academaidd](https://www.aber.ac.uk/cy/academic-registry/handbook/taught-schemes/) a'i hanfon at [dîm y cwrs TUAAU](mailto:thestaff@aber.ac.uk) ynghyd â'r dogfennau priodol. Eglurwch sut y mae’r amgylchiadau arbennig wedi effeithio ar eich astudio, a chynnwys y dyddiad y dechreuodd yr amgylchiadau arbennig a’r dyddiad y daethant (neu y disgwylir iddynt ddod) i ben. Bydd y sawl sy’n cymryd rhan yn y rhaglen ac y caniateir Amgylchiadau Arbennig iddynt yn cael ailsefyll y gwaith cwrs a fethwyd neu nas cyflwynwyd am farc heb ei gapio. Os ydych chi angen addasiadau rhesymol, rhowch wybod i [**dîm y cwrs TUAAU**](mailto:thestaff@aber.ac.uk) yn uniongyrchol cyn gynted ag y gallwch.
* **3.9 Estyniadau ar gyfer Gwaith Cwrs** - 'Dim ond mewn achos lle mae amgylchiadau meddygol/personol amlwg (a ategir gan dystiolaeth ddogfennol annibynnol) wedi effeithio ar allu myfyriwr i gyflwyno gwaith cwrs mewn pryd y gellir caniatáu estyniad.' I ofyn am estyniad o hyd at bythefnos, lawrlwythwch y ffurflen o'r [Llawlyfr Ansawdd Academaidd](https://www.aber.ac.uk/cy/academic-registry/handbook/taught-schemes/) a'i hanfon at [**dîm y cwrs TUAAU**](mailto:thestaff@aber.ac.uk)o leiaf dri diwrnod cyn yr amser cau i gyflwyno’r aseiniad.

## Cyfeirio ymlaen, methu, ac apelio

Os yw aseswyr yn barnu nad yw elfen yn ateb y gofynion i gael pasio, mae'r elfen honno'n cael ei chyfeirio ymlaen. Bydd y safonwr mewnol a’r arholwr allanol yn darllen yr elfen honno. Os yw'r Bwrdd Arholi yn cytuno â’r cyfeirio ymlaen, rhoddir cyfarwyddyd i'r ymgeisydd am yr hyn sydd angen ei wneud i ddangos bod y canlyniadau dysgu’n cael eu cyflawni.

Rhaid cyflwyno pob elfen a gyfeirir ymlaen erbyn y dyddiad cau nesaf. Ceir ailgyflwyno elfen a gyfeirir ymlaen hyd at ddwywaith cyn barnu bod yr ymgeisydd wedi methu'r modiwl. Os bydd ymgeiswyr yn cael eu cyfeirio ymlaen ac na ddyfarnwyd Amgylchiadau Arbennig iddynt, bydd eu marc wrth ailsefyll yn cael ei gapio ar lefel pasio, sef 50%.

Os yw'r ymgeisydd yn methu'r modiwl, mae ganddo/ganddi hawl i apelio yn unol ag arfer PA ar gyfer astudio’n uwchraddedig. Gweler [**12.Apeliadau Academaidd**](https://www.aber.ac.uk/cy/academic-registry/handbook/appeals/) yn y Llawlyfr Ansawdd Academaidd i gael manylion am y drefn.

## Tynnu'n ôl

Dylai unrhyw un sy'n dymuno tynnu'n ôl o Fodiwl 1 neu Fodiwl 2 am unrhyw reswm, gan gynnwys gadael cyflogaeth y Brifysgol, gysylltu â thîm y cwrs cyn gynted â phosibl. Gweler y dudalen [**Ymadael â’r Brifysgol**](https://www.aber.ac.uk/cy/academic-registry/students/ug-issues/other-info/withdrawal/) i gael manylion llawn y polisi a'r cyfarwyddiadau ar gyfer tynnu'n ôl trwy’r system cofnodion myfyrwyr ar-lein.

Os dymunwch dynnu'n ôl dros dro a pharhau â'r rhaglen yn nes ymlaen, nodwch hyn yn glir ar y ffurflen. Rhaid cofio nad yw **myfyrwyr sy’n tynnu’n ôl am gyfnod dros dro yn gallu gwneud hynny yn ystod y cyfnod arholiadau**, a hynny am resymau technegol.

## Prosesau asesu, y bwrdd arholi, a dyfarnu Cymrodoriaeth

Bydd Cymrodoriaethau Cyswllt a Chymrodoriaethau yr Advance HE (Cymrawd Cyswllt ac Cymrawd) yn cael eu dyfarnu ar sail cwblhau gwaith cwrs y modiwlau yn llwyddiannus, gan fod y gwaith cwrs yn asesu’r Disgrifyddion a’r Dimensiynau Ymarfer perthnasol. Mae rhaglen y TUAAU yn dilyn gweithdrefnau arferol y Brifysgol ar gyfer rhaglenni academaidd sydd â chredydau ynghlwm â hwy, megis byrddau arholi ac adrodd ynghylch marciau, a rhoddir manylion yn eu cylch yn y diagram isod.

FFIGUR 2 Diagram o’r Prosesau

Mae gwaith cwrs yn cael ei farcio a’i ailfarcio gan aelodau o dîm y cwrs TUAAU sydd â statws Uwch Gymrawd.

Mae prif fwrdd arholi y TUAAU yn cwrdd unwaith y flwyddyn ym mis Chwefror i gymeradwyo marciau modiwlau. Cynhelir byrddau arholi atodol ym mis Mehefin neu ym mis Awst/Medi os oes angen ystyried arholiadau ailsefyll neu ar gyfer myfyrwyr sy’n cwblhau gwaith cwrs ar ôl dychwelyd wedi iddynt dynnu’n ôl dros dro.

Cadeirir Bwrdd Arholi’r TUAAU gan Gydlynydd y TUAAU, ac mae'n cynnwys:

* Cydlynydd y TUAAU
* Arholwr Allanol
* Safonwr Mewnol
* Aelodau eraill yn ôl yr angen

Cyn bwrdd arholi’r TUAAU, bydd y safonwr mewnol a’r arholwr allanol yn darllen detholiad o gyflwyniadau ledled ystod y marciau a bydd ganddynt fynediad i’r holl aseiniadau, adborth, a marciau. Bydd y sampl yn cynnwys:

* Gwaith o leiaf 10 myfyriwr neu o leiaf 10% o gyfanswm nifer y myfyrwyr, pa bynnag un sydd fwyaf
* Gwaith yr holl fyfyrwyr sydd wedi ‘Methu’ yn sgil perfformiad gwael yn gyffredinol
* Sampl cyfrannol o waith myfyrwyr mewn dosbarthiadau gradd eraill

Yn eu hadroddiadau, bydd y safonwr mewnol a’r arholwr allanol yn rhoi sylwadau ar y modd y mae Modiwl 1 yn cydymffurfio â D1 y FfSP, a Modiwl 2 yn cydymffurfio â D2.

Wedi bwrdd arholi’r TUAAU, bydd y canlyniadau’n cael eu cyflwyno i’r Gofrestrfa Academaidd a’u dilysu ym Mwrdd Arholi Senedd y Brifysgol. Yna bydd yr UDDA yn rhoi manylion yr ymgeiswyr llwyddiannus yng nghronfa ddata Cymrodoriaeth Advance HE. Cewch neges wedyn gan Advance HE yn rhoi cyfarwyddiadau ar gyfer lawrlwytho eich tystysgrif.

Yna bydd yr UDDA yn rhoi gwybod i swyddfa Adnoddau Dynol y Brifysgol a’r sefydliadau sy’n bartneriaid iddi, fel y bo’n briodol, am enwau’r aelodau hynny o staff sy’n ennill statws Cymrawd Cyswllt neu Gymrawd. Rhoddir gwybod hefyd i’r Panel Gwella Academaidd a’r panel ARCHE am enwau’r ymgeiswyr llwyddiannus. Nid yw ymgeiswyr sy’n tynnu’n ôl neu’n cael eu cyfeirio ymlaen yn cael eu henwi yn yr adroddiadau hynny.

I'r rhai sy'n symud ymlaen o Fodiwl 1 i Fodiwl 2, noder bod y Bwrdd Arholi'n cael ei gynnal ar ôl y rhagarweiniad i Fodiwl 2. Mae hyn yn golygu bod symud ymlaen i Fodiwl 2 yn amodol ar ddilysiad terfynol marc pasio Modiwl 1 yn y bwrdd arholi.

## Moeseg ymchwil

Wrth weithio gyda chyfranogwyr dynol, yn enwedig carfanau o fyfyrwyr, mae'n bwysig eich bod yn ystyried canllawiau perthnasol moeseg ymchwil a'u defnyddio wrth baratoi ymyriadau addysgu ar gyfer y TUAAU. Mae rhai o'r materion allweddol y bydd angen i chi eu hystyried yn cynnwys:

* Gweithio mewn swyddogaeth ddeublyg
* Cael caniatâd gwybodus
* Cynnig cyfrinachedd ac anhysbysrwydd
* Sicrhau bod grwpiau bregus yn cael y gefnogaeth addas

Gyda chefnogaeth eich mentor a Chydlynydd y TUAAU, rhaid ichi sicrhau eich bod yn darllen y [**Polisi Moeseg Ymchwil**](https://www.aber.ac.uk/cy/rbi/support-services/ethics/) wrth ddylunio a chynllunio eich ymchwil. Mae'n bwysig hefyd cadw at unrhyw arferion moeseg sy'n benodol i adran neu ddisgyblaeth (e.e. canllawiau BPS neu BERA).

Rhaid i ymgeiswyr PDM0530 wneud [cais am gymeradwyaeth Moeseg](https://www.aber.ac.uk/cy/rbi/support-services/ethics/) i’r ddau brosiect ymchwil weithredol cyn cynnal pob prosiect. Er mwyn cymeradwyo eich cais, mae arnom angen dealltwriaeth glir o’r hyn y bwriadwch ei wneud a sut y bwriadwch ymdrin â materion moesegol. Felly, rhaid ichi drafod eich cynlluniau ar gyfer eich prosiectau ymchwil weithredol â Chydlynydd y TUAAU cyn cyflwyno eich cais am gymeradwyaeth Moeseg.

Ni ragwelir y bydd angen cymeradwyaeth y Panel Moeseg Ymchwil ar gyfer gweithgareddau’r TUAAU. Ond, os nad yw’r gweithgaredd yn dod o fewn i gwmpas y ddogfen hon neu os oes angen cyngor pellach arnoch, cysylltwch â’r tîm Moeseg Ymchwil trwy e-bostio [ethics@aber.ac.uk](mailto:ethics@aber.ac.uk), a byddant yn barod iawn i roi cymorth wrth ichi fynd ati i baratoi ar gyfer y prosiect yr ydych wedi’i ddewis. I gael mwy o gyfarwyddiadau ewch i’r dudalen [**Moeseg Ymchwil**](https://www.aber.ac.uk/cy/rbi/research/aber-research/good-practice/research-ethics/).

# Atodiad 1 – Y Fframwaith Safonau Proffesiynol (fersiwn 2023)

Mae'r TUAAU wedi'i hachredu ar lefel Disgrifydd 1 (Modiwl 1) a Disgrifydd 2 (cwblhau’r TUAAU) gan Advance HE. Seiliwyd y cynllun ar FfSP 2023. I gael enghreifftiau ac esboniadau estynedig, gweler: Cymrodoriaeth Advance HE (D2) [Guide to the PSF 2023 Dimensions](https://s3.eu-west-2.amazonaws.com/assets.creode.advancehe-document-manager/documents/advance-he/Guide%20to%20the%20PSF%202023%20Dimensions%20-%20Fellowship%20February%202023_1683714457.pdf) (yn Saesneg yn unig).

## Disgrifydd 1 y Fframwaith (cyflawnir hyn drwy gwblhau Modiwl 1)

Bydd ymgeiswyr sy'n cwblhau Modiwl 1 yn llwyddiannus yn ennill cymrodoriaeth gyswllt.

Mae D1 yn addas i unigolion y mae eu hymarfer yn eu galluogi i ddangos tystiolaeth o rai Dimensiynau. Effeithiolrwydd ymarfer mewn addysgu a/neu gefnogi dysgu yn cael ei ddangos drwy dystiolaeth o:

* **D1.1** defnydd o **Werthoedd Proffesiynol** priodol, gan gynnwys o leiaf GP1 a GP3
* **D1.2** cymhwyso **Gwybodaeth Graidd** briodol, gan gynnwys o leiaf GG1, GG2 a GG3
* **D1.3** ymarfer effeithiol a chynhwysol mewn o leiaf ddau o’r pum **Maes Gweithgarwch**

## Disgrifydd 2 y Fframwaith (cyflawnir hyn drwy gwblhau’r TUAAU yn llawn)

Bydd ymgeiswyr sy'n cwblhau’r TUAAU yn llwyddiannus, gan gynnwys modiwl 2, yn ennill cymrodoriaeth.

Mae D2 yn addas i unigolion y mae eu hymarfer â dysgwyr yn dangos dyfnder ac ehangder, sy’n eu galluogi i ddangos tystiolaeth o bob Dimensiwn. Mae effeithiolrwydd ymarfer mewn addysgu a/neu gefnogi dysgu yn cael ei arddangos drwy dystiolaeth o:

* **D2.1** defnydd o bob un o’r pum **Gwerth Proffesiynol**
* **D2.2** cymhwyso pob un o’r pum math o **Wybodaeth Graidd**
* **D2.3** ymarfer effeithiol a chynhwysol ym mhob un o’r pum **Maes Gweithgarwch**

## Dimensiynau yr FfSP 2023 - Rhestr Wirio

**Gwerthoedd Proffesiynol - yn eich cyd-destun, dangoswch sut ydych yn:**

* **GP1** parchu dysgwyr unigol a grwpiau amrywiol o ddysgwyr
* **GP2** hybu ymgysylltu mewn dysgu a chyfleoedd cyfartal i bawb i gyrraedd eu potensial
* **GP3** defnyddio ysgolheictod, neu ymchwil, neu ddysgu proffesiynol, neu ddulliau eraill sydd wedi’u seilio ar dystiolaeth fel sail i ymarfer effeithiol
* **GP4** ymateb i’r cyd-destun ehangach y mae addysg uwch yn gweithredu ynddo, gan gydnabod y goblygiadau i ymarfer
* **GP5** cydweithio ag eraill i wella ymarfer

**Gwybodaeth Graidd - yn eich cyd-destun chi, cymhwyso gwybodaeth am:**

* **GG1** sut mae dysgwyr yn dysgu, yn gyffredinol ac mewn pynciau penodol
* **GG2** dulliau o addysgu a/neu gefnogi dysgu, sy’n briodol i bynciau a lefelau astudio
* **GG3** gwerthuso beirniadol fel sail i ymarfer effeithiol
* **GG4** defnydd priodol o dechnoleg ddigidol a/neu dechnolegau eraill, ac adnoddau i ddysgu
* **GG5** gofynion ar gyfer sicrhau ansawdd a gwella, a’u goblygiadau i ymarfer

**Meysydd Gweithgarwch - yn eich cyd-destun, dangoswch eich bod yn:**

* **MG1** dylunio a chynllunio gweithgarwch a/neu raglenni dysgu
* **MG2** addysgu a/neu gefnogi dysgu drwy ddulliau ac amgylcheddau priodol
* **MG3** asesu a rhoi adborth ar ddysgu
* **MG4** cefnogi ac arwain dysgwyr
* **MG5** gwella ymarfer drwy eich datblygiad proffesiynol parhaus eich hun

# Atodiad 2 – Contract Dysgu TUAAU

Llenwch gymaint o’r ffurflen hon ag y gallwch a’i hanfon at [**dîm**](mailto:thestaff@aber.ac.uk) **y cwrs** [TUAAU](mailto:thestaff@aber.ac.uk) cyn ein cyfarfod dadansoddi anghenion. Awn trwy’r ffurflen gyda’n gilydd yn ystod y cyfarfod.

|  |  |
| --- | --- |
| **Modiwl TUAAU** | PDM0430 / PDM0530 |
| **Enw'r myfyriwr** |  |
| **Pa enw ydych chi am inni ei ddefnyddio ar eich cyfer?** |  |
| **Sut hoffech chi i'ch enw ymddangos ar eich tystysgrif Cymrodoriaeth? Pa e-bost hoffech chi i Advance HE ei ddefnyddio wrth roi gwybod i chi am eich tystysgrif?** |  |
| **Pa ragenwau ydych chi’n eu defnyddio?** |  |
| **Ydych chi’n dilyn cynllun astudio arall ar hyn o bryd?** | Nac ydw / Ydw, PhD / Ydw, arall (rhowch fanylion)  Os ydych, nodwch y dyddiad pan ydych yn disgwyl ei gwblhau: |
| **Gwybodaeth arall am eich cefndir** (os ar gontract cyfnod penodol, rhowch ddyddiadau) |  |

**Beth yw cyd-destun eich addysgu yn y brifysgol?**

Mae’r Dystysgrif yn cael ei theilwra i’ch anghenion chi. Dywedwch wrthym am yr addysgu ar lefel prifysgol y disgwyliwch ei wneud yn ystod y modiwl (gallwch ddileu neu ychwanegu yn ôl yr angen).

|  |  |
| --- | --- |
| **Lefel** | Sylfaen / Israddedig / Cyrsiau Uwchraddedig / Ymchwil Uwchraddedig / arall |
| **Adran / cynllun astudio** |  |
| **Y prif bynciau yr ydych yn eu dysgu** |  |
| **Dull addysgu** | Ar y campws / Dysgu Penodol o Bell / arall |
| **Cyfanswm oriau yn fras** |  |
| **Maint y dosbarth yn gyffredinol** | **Mawr** (>100) / **Canolig** (30-99) / **Bach** (10-29) / **Tiwtorial** (<10) |
| **Math o ddosbarth** | Darlith / Seminar / Ymarferol / Tiwtorial / arall |
| **Sefydliad cartref** | Prifysgol Aberystwyth / Coleg Cambria / arall |

**Gwybodaeth flaenorol**

Mae man cychwyn pawb yn unigryw ac yn seiliedig ar eu gwybodaeth a’u profiad blaenorol. Beth wyddoch chi eisoes am addysgeg? Sut ddysgoch chi hyn?

|  |  |
| --- | --- |
| **Maes gwybodaeth addysgeg** | **Sut y dysgoch yr wybodaeth** |
|  |  |
|  |  |
|  |  |
|  |  |

**Eich nodau dysgu**

Beth ydych chi eisiau ei ddysgu ar y modiwl hwn? Rhestrwch eich nodau dysgu yn y tabl isod. Yn ystod y cyfarfod dadansoddi anghenion, byddwn yn mireinio’r rhestr gyda’n gilydd.

| **Eich nodau dysgu** |
| --- |
|  |

**Yr hyn y gallwch ei ddisgwyl gan dîm y cwrs**

Mae’r rhestr isod yn disgrifio’r hyn yr ydym yn ei gynnig i bob ymgeisydd. A oes unrhyw beth arall y gallem ei wneud i gynorthwyo eich dysgu? Yn ystod ein cyfarfod, byddwn yn trafod y gefnogaeth sydd ei hangen arnoch.

|  |
| --- |
| **Yn achos pob ymgeisydd, bydd tîm y cwrs:** |
| * Yn eich trin yn onest, yn deg a chyda pharch * Yn rhoi gwybod ichi am adnoddau defnyddiol a chyfleoedd DPP * Yn ymateb i negeseuon e-bost o fewn dau ddiwrnod gwaith * Yn dylunio gweithgareddau a deunydd sydd mor hygyrch a chynhwysol â phosibl * Yn marcio yn unol â’r meini prawf marcio * Yn rhoi adborth ar gryfderau a meysydd i ganolbwyntio arnynt yn y dyfodol * Yn rhoi adborth o fewn 15 diwrnod gwaith * Yn trefnu sesiynau ymgynghori os gofynnwch i ni * Yn eich cynorthwyo yn eich cyd-destun addysgu penodol |
| **Beth arall allwn ni ei wneud i’ch cefnogi (gallwch gynnwys cefnogaeth trwy gyfrwng y Gymraeg)?** |
|  |

**Yr hyn y mae tîm y cwrs yn ei ddisgwyl gennych chi**

Mae’r rhestr isod yn disgrifio’r hyn a ddisgwyliwn gan bob ymgeisydd. Dywedwch wrthym beth yr ydych chi’n fodlon ymrwymo iddo o ran eich astudiaethau. Fe drafodwn hyn yn ein cyfarfod.

| **Mae tîm y cwrs yn disgwyl i bob ymgeisydd:** |
| --- |
| * Drin tîm y cwrs a’r ymgeiswyr eraill yn onest, yn deg, a chyda pharch * Cadw cyswllt â’r tîm, yn enwedig os byddwch yn cael trafferthion * Darllen e-byst gan Dîm y Cwrs ac ymateb fel y bo'n briodol * Edrych ar y cwrs Blackboard yn rheolaidd * Darllen y [Crynodeb Wythnosol o Adnoddau](https://wordpress.aber.ac.uk/e-learning/cy/category/crynodeb-wythnosol-o-adnoddau/) er mwyn gweld pa sesiynau DPP a thestunau addysgegol sy’n ddefnyddiol yng nghyd-destun eich addysgu chi * Mynd i’r sesiynau rhagarweiniol a chyflawni unrhyw dasgau paratoi perthnasol * Darllen testunau addysgegol perthnasol trwy gydol y modiwl, gan ddefnyddio ein [rhestr ddarllen Aspire](https://aber.rl.talis.com/lists/47304D00-5934-CBAF-E726-8B2998A26023.html) yn fan cychwyn * Neilltuo digon o amser i gwblhau’r gwaith cwrs erbyn y dyddiad cau (cysylltwch â thîm y cwrs cyn gynted ag y gallwch os na fydd modd ichi wneud hyn) * Dilyn y cyfarwyddyd ar gyfer yr aseiniadau, a chyfeirnodi pob ffynhonnell yn briodol * Cysylltu â thîm y cwrs os oes gennych unrhyw gwestiwn am y gwaith cwrs, am DPP, neu am y modiwl yn gyffredinol |
| **Beth ydych chi’n fodlon ymrwymo iddo o ran eich astudiaethau?** |
|  |

**Dimensiynau’r FfSP 2023**

Yn ystod ein cyfarfod dadansoddi anghenion, byddwn yn trafod y dimensiynau ymarfer gyda’n gilydd er mwyn canfod pa feysydd y mae angen ichi ddatblygu rhagor arnynt.

Ticiwch yr eitemau lle rydych chi eisiau dysgu mwy.

**Gwerthoedd Proffesiynol - yn eich cyd-destun, dangoswch sut ydych yn:**

* **GP1** parchu dysgwyr unigol a grwpiau amrywiol o ddysgwyr
* **GP2** hybu ymgysylltu mewn dysgu a chyfleoedd cyfartal i bawb i gyrraedd eu potensial
* **GP3** defnyddio ysgolheictod, neu ymchwil, neu ddysgu proffesiynol, neu ddulliau eraill sydd wedi’u seilio ar dystiolaeth fel sail i ymarfer effeithiol
* **GP4** ymateb i’r cyd-destun ehangach y mae addysg uwch yn gweithredu ynddo, gan gydnabod y goblygiadau i ymarfer
* **GP5** cydweithio ag eraill i wella ymarfer

**Gwybodaeth Graidd - yn eich cyd-destun chi, cymhwyso gwybodaeth am:**

* **GG1** sut mae dysgwyr yn dysgu, yn gyffredinol ac mewn pynciau penodol
* **GG2** dulliau o addysgu a/neu gefnogi dysgu, sy’n briodol i bynciau a lefelau astudio
* **GG3** gwerthuso beirniadol fel sail i ymarfer effeithiol
* **GG4** defnydd priodol o dechnoleg ddigidol a/neu dechnolegau eraill, ac adnoddau i ddysgu
* **GG5** gofynion ar gyfer sicrhau ansawdd a gwella, a’u goblygiadau i ymarfer

**Meysydd Gweithgarwch - yn eich cyd-destun, dangoswch eich bod yn:**

* **MG1** dylunio a chynllunio gweithgarwch a/neu raglenni dysgu
* **MG2** addysgu a/neu gefnogi dysgu drwy ddulliau ac amgylcheddau priodol
* **MG3** asesu a rhoi adborth ar ddysgu
* **MG4** cefnogi ac arwain dysgwyr
* **MG5** gwella ymarfer drwy eich datblygiad proffesiynol parhaus eich hun

**Llofnodi**

Cytunodd yr aelod o staff a’r myfyriwr ar y contract dysgu hwn ar y dyddiad isod.

|  |  |  |
| --- | --- | --- |
| **Dyddiad** | **Myfyriwr** | **Aelod o staff** |
|  |  |  |

Wrth brosesu'r wybodaeth i'r diben hwn mae gan Brifysgol Aberystwyth fuddiant dilys o dan y Rheoliad GDPR, a dim ond am resymau gweinyddol yn gysylltiedig â'ch rhan yn y rhaglen TUAAU y caiff ei defnyddio. I gael rhagor o wybodaeth am eich hawliau, gweler tudalen y brifysgol ynglŷn â [Hawliau Gwrthrychau Data](https://www.aber.ac.uk/cy/about-us/corporate-information/information-governance/data-protection/data-subject-rights/).

# Atodiad 3 – Ffurflen Asesu Arsylwi ar Addysgu PDM0430

**Adran 1 Gwybodaeth am yr ymgeisydd**

|  |  |
| --- | --- |
| **Enw'r Ymgeisydd** | **Dyddiad** |
| **Enw'r Arsylwr** | **Nifer y myfyrwyr yn y dosbarth** |
| **Modiwl** | **Lleoliad** |
| **Pynciau:** | **Amser Dechrau**  **Amser Gorffen** |
| **Canlyniadau dysgu'r sesiwn** | |
| **Cyfiawnhad addysgegol am y dulliau a ddefnyddiwyd yn y sesiwn hon, gan gynnwys cyfeiriadau lle bo angen. Dylech gynnwys unrhyw ddarpariaeth a wnaethoch i wneud y deunyddiau dysgu'n fwy hygyrch. (500 gair)** | |
| **Ar ba agweddau yr hoffech chi gael cyngor ac adborth?** | |

**Adran 2 Sylwadau ac adborth yr arsylwr**

| Meini prawf marcio ac adborth gan yr arsylwr | Clod | Theilyngdod | Pasio | Methu |
| --- | --- | --- | --- | --- |
| 1. Cynnal gweithgareddau dysgu sy’n cyd-daro fel bod canlyniadau dysgu, gweithgareddau ac asesu yn gweithio gyda'i gilydd i helpu pob myfyriwr i ddysgu. **MG1-3** |  |  |  |  |
| 1. Cynnal eich sesiwn mewn modd cynhwysol, gan ddefnyddio dulliau effeithiol i ennyn diddordeb myfyrwyr a'u helpu i ddysgu. **GG1-2, MG2** |  |  |  |  |
| 1. Cyfeirio at ffynonellau addysgegol priodol (dim mwy na 5 i gyd), gan ddangos yr hyn a ddysgoch a sut y gwnaeth y syniadau hyn lywio eich dewisiadau ar gyfer y sesiwn hon. **GP3,** **MG1** |  |  |  |  |

**Sylwadau cyffredinol**

|  |
| --- |
| **Agweddau cryfaf y sesiwn addysgu hon** |
| **Meysydd i ganolbwyntio arnynt yn y dyfodol** |

**Adran 3 Myfyrdod yr Ymgeisydd ar ôl yr arsylwi (cyfanswm o 500 gair)**

Bydd eich atebion i'r cwestiynau hyn yn rhoi deunydd defnyddiol i'ch naratif myfyrgar ac ar gyfer elfennau i'w cymhwyso'n ymarferol yn eich gwaith addysgu.

|  |
| --- |
| **Pa ddirnadaethau newydd a gawsoch yn sgil yr arsylwi hwn?** |
| **Pa newidiadau ydych chi'n ystyried eu gwneud i'ch dulliau addysgu mewn ymateb i'r arsylwi?** |

**Adran 4 Adborth yr arsylwr ar yr adfyfyrio yn dilyn yr arsylwi**

| Meini prawf marcio ac adborth gan yr arsylwr | Clod | Theilyngdod | Pasio | Methu |
| --- | --- | --- | --- | --- |
| 1. Myfyrio ar eich proses ddysgu, gan ddangos ymrwymiad i ddyfnhau eich dealltwriaeth o egwyddorion addysgegol a datblygu eich ymarfer addysgu. **MG5** |  |  |  |  |

|  |
| --- |
| **Sylwadau pellach ar y myfyrio ar ôl yr arsylwi:** |

**Bandiau marcio**

* **Clod 70 ac uwch** – Sesiwn ddysgu ragorol a chynhwysol lle defnyddiwyd lefel uchel o wybodaeth addysgegol i ennyn diddordeb pob myfyriwr yn effeithiol yn y dysgu. Mae'n amlwg sut y gwnaethoch ddatblygu eich ymarfer a dyfnhau eich dealltwriaeth. Mae eich addysgu yn cyd-daro’n dda. Byddai'r sesiwn yn addas i fod yn esiampl i eraill ei hefelychu.
* **Teilyngdod 60-69** – Sesiwn dda iawn, lle’r enynnwyd diddordeb y rhan fwyaf o'r myfyrwyr yn effeithiol yn y dysgu a defnyddiwyd dulliau addysgegol cynhwysol. Gwelir tystiolaeth eich bod wedi dyfnhau eich dealltwriaeth ac wedi datblygu eich ymarfer. Mae eich addysgu yn cyd-daro’n amlwg. Mae angen gwneud mân welliannau i rai meysydd.
* **Pasio 50–59** – Sesiwn dda lle’r enynnwyd diddordeb rhai o'r myfyrwyr yn effeithiol yn y dysgu a defnyddiwyd rhai dulliau addysgu cynhwysol. Ceir arwyddion eich bod wedi dyfnhau'ch dealltwriaeth ac wedi datblygu eich ymarfer, ond mae angen i hyn fod yn fwy amlwg. Mae cyd-daro ymhlyg ond nid yw’n amlwg. Mae angen gwneud tipyn o welliannau i rai meysydd.
* **Methu 49 ac is** – Sesiwn wan lle defnyddiwyd dulliau amhriodol neu aneffeithiol ac ni enynnwyd diddordeb y myfyrwyr yn y dysgu. Mae gan y sesiwn broblemau difrifol ynghylch addysgu cynhwysol. Nid oes unrhyw dystiolaeth eich bod wedi dyfnhau eich dealltwriaeth ac wedi datblygu eich ymarfer. Nid oes unrhyw dystiolaeth o addysgu sy’n cyd-daro.